http://www.thaigov.go.th

วันนี้ (12 กันยายน 2560) เวลา 09.00 น. ณ ห้องประชุม 501 ตึกบัญชาการ 1 ทำเนียบรัฐบาล

พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี

​ ภายหลังเสร็จสิ้นการประชุม พลโท สรรเสริญ แก้วกำเนิด โฆษกประจำสำนักนายกรัฐมนตรี พร้อมด้วย พันเอก อธิสิทธิ์ ไชยนุวัติ ผู้ช่วยโฆษกประจำสำนักนายกรัฐมนตรี ได้ร่วมแถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

1. เรื่อง ร่างพระราชบัญญัติการบริหารหนี้สาธารณะ (ฉบับที่ ..) พ.ศ. .... และ

ร่างพระราชบัญญัติเงินคงคลัง (ฉบับที่ ..) พ.ศ. ...

2. เรื่อง ร่างพระราชกฤษฎีกาค่าเช่าบ้านข้าราชการ (ฉบับที่ ..) พ.ศ. ....

3. เรื่อง ร่างพระราชบัญญัติส่งเสริมมาตรฐานผู้ฝึกสอนกีฬาและผู้ตัดสินกีฬา พ.ศ. ....

4. เรื่อง ร่างกฎกระทรวงออกตามความในพระราชบัญญัติเชื้อโรคและพิษจากสัตว์

พ.ศ. 2558 รวม 4 ฉบับ

5. เรื่อง ร่างกฎกระทรวงกำหนดวิธีจัดซื้อจัดจ้างโดยวิธีเฉพาะเจาะจงเพิ่มเติม พ.ศ. ....

6. เรื่อง ร่างกฎกระทรวงกำหนดแบบเอกสารตามกฎหมายว่าด้วยคนเข้าเมืองและวิธีการ ขอหลักฐานการแจ้งออกไปนอกราชอาณาจักรเพื่อกลับเข้ามาอีก และการขอกลับ เข้ามามีถิ่นที่อยู่ในราชอาณาจักรตามเดิม (ฉบับที่ ..) พ.ศ. ....

|  |
| --- |
| **เศรษฐกิจ- สังคม** |

7. เรื่อง ยุทธศาสตร์การพัฒนาที่อยู่อาศัย ระยะ 20 ปี (พ.ศ. 2560 - 2579)

8. เรื่อง นโยบาย ยุทธศาสตร์ และมาตรการในการป้องกันและปราบปรามการค้ามนุษย์ (ฉบับที่ 2) พ.ศ. 2560 - 2564

9. เรื่อง ร่างแผนพัฒนาตลาดทุนไทย ฉบับที่ 3 (ปี 2560 – 2564)

10. เรื่อง แผนการบริหารหนี้สาธารณะ ประจำปีงบประมาณ 2561

11. เรื่อง การเสนอความเห็นการขอจัดตั้งทุนหมุนเวียนของคณะกรรมการนโยบายการ บริหารทุนหมุนเวียน

12. เรื่อง โครงการโรงไฟฟ้าพลังน้ำเขื่อนผาจุก

13. เรื่อง ขอปรับค่าตอบแทนพิเศษครูที่สอนนักเรียนพิการในโรงเรียนเอกชน

14. เรื่อง แผนยุทธศาสตร์วัณโรคระดับชาติ พ.ศ. 2560 - 2564

15. เรื่อง (ร่าง) ยุทธศาสตร์ชาติ การพัฒนาภูมิปัญญาไท สุขภาพวิถีไท ฉบับที่ 3 (พ.ศ. 2560 - 2564)

|  |
| --- |
| **ต่างประเทศ** |

16. เรื่อง ร่างบันทึกความเข้าใจว่าด้วยการจัดทำกรอบความร่วมมือในการพัฒนาเศรษฐกิจ และสังคมของไทยไปสู่ดิจิทัลไทยแลนด์ระหว่างกระทรวงดิจิทัลเพื่อเศรษฐกิจและ สังคมแห่งราชอาณาจักรไทยและสหภาพโทรคมนาคมระหว่างประเทศ

17. เรื่อง ร่างพิธีสารเพื่อแก้ไขภาคผนวก 2 และภาคผนวก 5 ของความตกลงการค้าเสรี

ไทย – ออสเตรเลีย

18. เรื่อง ร่างบันทึกความเข้าใจว่าด้วยความร่วมมือทางวิชาการด้านการอนุรักษ์ป่าชายเลน ระหว่างกรมทรัพยากรทางทะเลและชายฝั่งกระทรวงทรัพยากรธรรมชาติและ สิ่งแวดล้อมแห่งราชอาณาจักรไทยกับศูนย์ความร่วมมือด้านสิ่งแวดล้อม

อาเซียน-จีน และมูลนิธิการอนุรักษ์ป่าชายเลนและพื้นที่ชุ่มน้ำเซินเจิ้น

19. เรื่อง การลงนามและให้สัตยาบันร่างสนธิสัญญาห้ามอาวุธนิวเคลียร์

20. เรื่อง พิธีสารว่าด้วยความร่วมมือระหว่างกระทรวงการต่างประเทศแห่งราชอาราจักร ไทยกับกระทรวงการต่างประเทศจอร์เจีย

21. เรื่อง ขอความเห็นชอบต่อเอกสารท่าทีไทยสำหรับการประชุมสมัชชาสหประชาชาติสมัย สามัญ ครั้งที่ 72

22. เรื่อง ร่างอนุสัญญากรอบการท่องเที่ยวอย่างมีจริยธรรมและเอกสารอื่นที่เกี่ยวข้อง

23. เรื่อง ขอความเห็นชอบร่างแถลงการณ์มะนิลาว่าด้วยการต่อต้านการเพิ่มขึ้นของลัทธิ นิยมความรุนแรงและกลุ่มคนหัวรุนแรง (Manila Declaration to Combat the Rise of Radicalization and Violent Extremism) และร่างแถลงการณ์อาเซียน ว่าด้วยการปราบปรามอาชญากรรมทางเทคโนโลยี (ASEAN Declaration to Combat Cybercrime)

24. เรื่อง ความตกลงให้การสนับสนุนด้านการเงินระหว่างอาเซียนกับสหภาพยุโรปโครงการ การรวมตัวทางเศรษฐกิจระดับภูมิภาคอาเซียนจากสหภาพยุโรป เพิ่มเติม

(ARISE Plus)

25. เรื่อง ขอความเห็นชอบการเป็นเจ้าภาพร่วมและการรับรองร่างปฏิญญาทางการเมือง ของกิจกรรมระดับสูงว่าด้วยการปฏิรูปสหประชาชาติ

|  |
| --- |
| **แต่งตั้ง** |

26. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับ ทรงคุณวุฒิ (สำนักนายกรัฐมนตรี)

27. เรื่อง รัฐบาลสาธารณรัฐออสเตรียเสนอขอแต่งตั้งเอกอัครราชทูตวิสามัญผู้มีอำนาจเต็ม แห่งสาธารณรัฐออสเตรียประจำประเทศไทย (กระทรวงการต่างประเทศ)

28. เรื่อง การแต่งตั้งประธานกรรมการในคณะกรรมการบริหารสถาบันส่งเสริมความ ปลอดภัยอาชีวอนามัย และสภาพแวดล้อมในการทำงาน แทนตำแหน่งที่ว่าง

29. เรื่อง การแต่งตั้งข้าราชการให้ดำรงตำแหน่งประเภทบริหารระดับสูง (กระทรวงเกษตร และสหกรณ์)

30. เรื่อง แต่งตั้งผู้อำนวยการองค์การคลังสินค้า

31. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงพลังงาน)

32. เรื่อง แต่งตั้งประธานกรรมการ กรรมการผู้แทนองค์กรชุมชน และกรรมการ ผู้ทรงคุณวุฒิในคณะกรรมการสถาบันพัฒนาองค์กรชุมชน

33. เรื่อง แต่งตั้งกรรมการผู้ทรงคุณวุฒิในคณะกรรมการป้องกันและปราบปรามยาเสพติด

34. เรื่อง การแต่งตั้งกรรมการในคณะกรรมการสภาการศึกษา

35. เรื่อง การแต่งตั้งข้าราชการให้ดำรงตำแหน่งประเภทบริหารระดับสูง กระทรวงมหาดไทย

**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ร่างพระราชบัญญัติการบริหารหนี้สาธารณะ (ฉบับที่ ..) พ.ศ. .... และร่างพระราชบัญญัติเงินคงคลัง (ฉบับที่ ..) พ.ศ. ...**

คณะรัฐมนตรีมีมติอนุมัติหลักการร่างพระราชบัญญัติการบริหารหนี้สาธารณะ (ฉบับที่ ..) พ.ศ. .... และร่างพระราชบัญญัติเงินคงคลัง (ฉบับที่ ..) พ.ศ. ... รวม 2 ฉบับ ตามที่กระทรวงการคลัง (กค.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป

**สาระสำคัญของร่างพระราชบัญญัติ**

1. **ร่างพระราชบัญญัติการบริหารหนี้สาธารณะ (ฉบับที่ ..) พ.ศ. ....**

1.1 เพิ่มเติมอำนาจ กค. ในการกู้เงินเพื่อบริหารสภาพคล่องของเงินคงคลัง โดยการกู้เงินดังกล่าวจะต้องนำส่งคลัง

1.2 กำหนดให้การกู้เงินเพื่อบริหารสภาพคล่องของเงินคงคลังให้กู้เป็นเงินบาท และดำเนินการด้วยวิธีการออกตั๋วเงินคลัง (T-bill) หรือตราสารหนี้ระยะสั้นเท่านั้น

1.3 กำหนดกรอบวงเงินกู้เพื่อบริหารสภาพคล่องของเงินคงคลัง โดย กค. จะมีหนี้คงค้างเพื่อบริหารสภาพคล่อง ณ ขณะใดขณะหนึ่งได้ไม่เกินร้อยละ 5 ของงบประมาณรายจ่ายประจำปีที่ใช้บังคับอยู่ในขณะนั้นและงบประมาณรายจ่ายเพิ่มเติม

1.4 กำหนดให้การชำระหนี้ต้นเงิน T-bill หรือตราสารหนี้ระยะสั้นให้ชำระจากเงินคงคลังเท่านั้น และให้ กค. ชำระหนี้ให้เสร็จสิ้นภายในปีงบประมาณ

1.5 กำหนดให้ในระหว่างปีงบประมาณ กค. สามารถออก T-bill หรือตราสารหนี้ระยะสั้นเพื่อปรับโครงสร้างหนี้ดังกล่าวหรือเพื่อชดใช้เงินคงคลังที่ได้จ่ายไปก็ได้ ทั้งนี้ การกู้เงินดังกล่าวจะต้องไม่เกินจำนวนหนี้ที่ค้างชำระและจำนวนเงินคงคลังที่ได้จ่ายไป

2. **ร่างพระราชบัญญัติเงินคงคลัง (ฉบับที่ ..) พ.ศ. ....** กำหนดให้อำนาจ กค. ในการสั่งจ่ายเงินจากบัญชีเงินคงคลังบัญชีที่ 2 เพื่อชำระคืนต้นเงินกู้ที่ กค. กู้เพื่อบริหารสภาพคล่องของเงินคงคลังตามกฎหมายว่าด้วยการบริหารหนี้สาธารณะ

**2. เรื่อง ร่างพระราชกฤษฎีกาค่าเช่าบ้านข้าราชการ (ฉบับที่ ..) พ.ศ. ....**

คณะรัฐมนตรีมีมติอนุมัติหลักการร่างพระราชกฤษฎีกาค่าเช่าบ้านข้าราชการ (ฉบับที่ ..) พ.ศ. .... ตามที่กระทรวงการคลัง (กค.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการ

ต่อไปได้

กค. เสนอว่า เนื่องจากพระราชกฤษฎีกาค่าเช่าบ้านข้าราชการ พ.ศ. 2547 และที่แก้ไขเพิ่มเติม ได้บัญญัติไว้โดยสรุปว่า ข้าราชการผู้มีสิทธิได้รับค่าเช่าบ้านให้เบิกจ่ายได้อย่างสูงไม่เกินจำนวนเงินที่กำหนดไว้ตามบัญชีอัตราค่าเช่าบ้านข้าราชการท้ายพระราชกฤษฎีกา ซึ่งอัตราค่าเช่าบ้านที่กำหนดให้มีอัตราเริ่มต้นไม่เกินเดือนละ 800 บาท ถึงอัตราค่าเช่าบ้านสูงสุดในอัตราไม่เกินเดือนละ 4,000 บาท นั้น ได้กำหนดไว้ในพระราชกฤษฎีกาค่าเช่าบ้านข้าราชการ (ฉบับที่ 3) พ.ศ. 2552 ท้ายพระราชกฤษฎีกาฯ โดยมิได้เปลี่ยนแปลงมาเป็นระยะเวลานาน จึงเห็นสมควรปรับปรุงแก้ไขอัตราค่าเช่าบ้านให้เหมาะสมและสอดคล้องกับสภาวการณ์ในปัจจุบัน ประกอบกับบัญชีอัตราค่าเช่าบ้านข้าราชการหมายเลข 1 ท้ายพระราชกฤษฎีกาค่าเช่าบ้านข้าราชการ (ฉบับที่ 3)ฯ ไม่สอดคล้องกับการปรับปรุงกำหนดตำแหน่งและค่าตอบแทนของข้าราชการประเภทต่าง ๆ ทำให้เกิดปัญหาการเทียบอัตราค่าเช่าบ้านเพื่อเบิกจ่ายค่าเช่าบ้านให้กับข้าราชการประเภทต่าง ๆ

**สาระสำคัญของร่างพระราชกฤษฎีกา**

1. กำหนดให้**ข้าราชการ**ผู้ใดได้รับคำสั่งให้เดินทางไปประจำสำนักงานในต่างท้องที่มีสิทธิได้รับค่าเช่าบ้านข้าราชการเท่าที่ต้องจ่ายจริงตามที่สมควรแก่สภาพแห่งบ้าน แต่อย่างสูงไม่เกินจำนวนเงินที่กำหนดไว้ตามบัญชีอัตราค่าเช่าบ้านข้าราชการท้ายพระราชกฤษฎีกานี้ หรือบัญชีอัตราค่าเช่าบ้านที่ กค. กำหนด

2. กำหนดให้ข้าราชการซึ่งมีสิทธิได้รับค่าเช่าบ้านข้าราชการอยู่แล้วภายหลังได้รับเงินเดือนเพิ่มขึ้น ให้มีสิทธิได้รับค่าเช่าบ้านข้าราชการเท่าที่ต้องจ่ายจริงตามที่สมควรแก่สภาพแห่งบ้านอย่างสูงไม่เกินจำนวนเงินที่กำหนดไว้ตามบัญชีอัตราค่าเช่าบ้านข้าราชการท้ายพระรากฤษฎีกานี้ หรือบัญชีอัตราค่าเช่าบ้านที่ กค. กำหนด

3. กำหนดให้ในกรณีที่ข้าราชการซึ่งมีสิทธิได้รับค่าเช่าบ้านข้าราชการตามพระราชกฤษฎีกานี้ ได้เช่าซื้อหรือผ่อนชำระเงินกู้เพื่อชำระราคาบ้านที่ค้างชำระอยู่ในท้องที่ที่ไปประจำสำนักงานใหม่ เพื่อใช้เป็นที่อยู่อาศัยและได้อาศัยอยู่จริงในบ้านนั้น ให้ข้าราชการผู้นั้นมีสิทธินำหลักฐานชำระค่าเช่าซื้อหรือค่าผ่อนชำระเงินกู้ดังกล่าวมาเบิก

ค่าเช่าบ้านข้าราชการได้ไม่เกินจำนวนเงินที่กำหนดไว้ตามบัญชีอัตราค่าเช่าบ้านข้าราชการท้ายพระราชกฤษฎีกานี้ หรือบัญชีอัตราค่าเช่าบ้านที่ กค. กำหนด

4. กำหนดให้**ข้าราชการฝ่ายรัฐสภา ข้าราชการศาลยุติธรรม และข้าราชการธุรการตามกฎหมายว่าด้วยระเบียบข้าราชการฝ่ายอัยการ** มีสิทธิได้รับค่าเช่าบ้านตามบัญชีอัตราค่าเช่าบ้านข้าราชการหมายเลข 7 ตั้งแต่วันที่ข้าราชการแต่ละประเภท ได้ปรับเปลี่ยนการกำหนดตำแหน่งและการให้ได้รับเงินเดือนและเงินประจำตำแหน่งใหม่ เช่นเดียวกับกำหนดตำแหน่งและการให้ได้รับเงินเดือนและเงินประจำตำแหน่งใหม่ของข้าราชการพลเรือนตามพระราชบัญญัติระเบียบข้าราชการพลเรือน พ.ศ. 2551

5. กำหนดให้สิทธิการได้รับอัตราค่าเช่าบ้านของ**ข้าราชการพลเรือนในสถาบันอุดมศึกษา**ในช่วงที่มีสิทธิได้รับเงินเดือนภายใต้ กฎ ก.พ.อ. ว่าด้วยกำหนดบัญชีเงินเดือนขั้นต่ำขั้นสูงของข้าราชการพลเรือนในสถาบันอุดมศึกษา พ.ศ. 2553 ที่ใช้บังคับตั้งแต่วันที่ 21 กันยายน 2553 เป็นต้นไป และกฎ ก.พ.อ. ว่าด้วยการกำหนดบัญชีเงินเดือนขั้นต่ำขั้นสูงของข้าราชการพลเรือนในสถาบันอุดมศึกษา พ.ศ. 2554 ที่ใช้บังคับตั้งแต่วันที่ 1 เมษายน 2554 เป็นต้นไป ก่อนวันที่พระราชกฤษฎีกานี้ มีผลใช้บังคับ ให้มีสิทธิได้รับค่าเช่าบ้านตามบัญชีอัตราค่าเช่าบ้านข้าราชการหมายเลข 7 ตั้งแต่วันที่ กฎ ก.พ.อ. ดังกล่าวใช้บังคับ

6. กำหนดให้สิทธิการได้รับค่าเช่าบ้านสำหรับ**ข้าราชการตำรวจ**ในแต่ละบุคคลตั้งแต่ วันที่ 1 ธันวาคม 2557 จนถึงก่อนวันที่พระราชกฤษฎีกานี้มีผลใช้บังคับ ให้ข้าราชการตำรวจ ผู้นั้นมีสิทธิได้รับอัตราค่าเช่าบ้านข้าราชการตามบัญชีอัตราค่าเช่าบ้านข้าราชการหมายเลข 4 สำหรับข้าราชการตำรวจท้ายพระราชกฤษฎีกาค่าเช่าบ้านข้าราชการ พ.ศ. 2547 ตามบัญชีเงินเดือนข้าราชการตำรวจพระราชบัญญัติตำรวจแห่งชาติ (ฉบับที่ 3) พ.ศ. 2558 แต่ให้นำจำนวนเงินเดือนที่ได้รับมาเทียบอัตราค่าเช่าบ้านกับการปรับเงินเดือนของข้าราชการตำรวจแต่ละบุคคลที่ได้รับเสมือนหนึ่งว่า บุคคลนั้น ๆ ได้รับเงินเดือนตามมาตรา 67 วรรคห้า และมาตรา 68 แห่งพระราชบัญญัติตำรวจแห่งชาติ พ.ศ. 2547 ซึ่งแก้ไขเพิ่มเติมโดยมาตรา 3 แห่งพระราชบัญญัติตำรวจแห่งชาติ (ฉบับที่ 2) พ.ศ.2554

7. กำหนดให้สิทธิการได้รับค่าเช่าบ้านสำหรับข้าราชการทหารในแต่ละบุคคลตั้งแต่วันที่ 1 ธันวาคม 2557 จนถึงก่อนวันที่พระราชกฤษฎีกานี้มีผลใช้บังคับ ให้ข้าราชการทหารผู้นั้น มีสิทธิได้รับอัตราค่าเช่าบ้านข้าราชการตามบัญชีอัตราค่าเช่าบ้านข้าราชการหมายเลข 5 สำหรับข้าราชการทหารท้ายพระราชกฤษฎีกาค่าเช่าบ้านข้าราชการ พ.ศ. 2547 ตามบัญชีเงินเดือนข้าราชการทหารตามพระราชบัญญัติระเบียบข้าราชการทหาร (ฉบับที่ 10) พ.ศ. 2558 แต่ให้นำจำนวนเงินเดือนที่ได้รับมาเทียบอัตราค่าเช่าบ้านกับการปรับเงินเดือนข้าราชการทหารแต่ละบุคคลที่ได้รับเสมือนหนึ่งว่า บุคคลนั้น ๆ ได้รับเงินเดือนตามมาตรา 12 วรรคห้า และมาตรา 12 ทวิ ที่แก้ไขเพิ่มเติมโดยพระราชบัญญัติระเบียบข้าราชการทหาร (ฉบับที่ 7) พ.ศ. 2551 และ (ฉบับที่ 7) พ.ศ. 2551 และ (ฉบับที่ 9) พ.ศ.2556

8. กำหนดให้ยกเลิกบัญชีอัตราค่าเช่าบ้านข้าราชการหมายเลข 1 ถึง 7 ท้ายพระราชกฤษฎีกาค่าเช่าบ้านข้าราชการ พ.ศ. 2547 และที่แก้ไขเพิ่มเติม (ฉบับที่ 2) พ.ศ. 2550 และที่แก้ไขเพิ่มเติม (ฉบับที่ 3) พ.ศ. 2552 และให้ใช้บัญชีอัตราค่าเช่าบ้านข้าราชการหมายเลข 1 ถึง 7 ท้ายพระราชกฤษฎีกานี้แทน

**3. เรื่อง ร่างพระราชบัญญัติส่งเสริมมาตรฐานผู้ฝึกสอนกีฬาและผู้ตัดสินกีฬา พ.ศ. ....**

คณะรัฐมนตรีมีมติเห็นชอบและรับทราบดังนี้

1. เห็นชอบร่างพระราชบัญญัติส่งเสริมมาตรฐานผู้ฝึกสอนกีฬาและผู้ตัดสินกีฬา พ.ศ. .... ของกระทรวงการท่องเที่ยวและกีฬา ตามที่สำนักงานคณะกรรมการกฤษฎีกาเสนอ และให้ส่งคณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป

2. รับทราบแผนในการจัดทำกฎหมายลำดับรอง กรอบสาระสำคัญ และกรอบระยะเวลา ของร่างพระราชบัญญัติดังกล่าว ตามที่กระทรวงการท่องเที่ยวและกีฬาเสนอ

**สาระสำคัญของร่างพระราชบัญญัติส่งเสริมมาตรฐานผู้ฝึกสอนกีฬาและผู้ตัดสินกีฬา พ.ศ. ....**  ที่สำนักงานคณะกรรมการกฤษฎีกาตรวจพิจารณาแล้ว เป็นการกำหนดให้มีกฎหมายว่าด้วยการส่งเสริมมาตรฐาน ผู้ฝึกสอนกีฬาและผู้ตัดสินกีฬา ในการส่งเสริมให้ผู้ที่จะทำหน้าที่ผู้ฝึกสอนกีฬาและผู้ตัดสินกีฬาต้องผ่านกระบวนการฝึกอบรม ได้รับการรับรองมาตรฐานหรือเป็นผู้มีประสบการณ์ในการปฏิบัติหน้าที่ในระดับที่เพียงพอที่จะยืนยัน ถึงความรู้ความสามารถของผู้ฝึกสอนกีฬาหรือผู้ตัดสินกีฬาในการปฏิบัติหน้าที่ตามมาตรฐานอันเป็นที่ยอมรับในแต่ละชนิดกีฬา และผูกพันตนอยู่ภายใต้จรรยาบรรณของการเป็นผู้ฝึกสอนกีฬาหรือผู้ตัดสินกีฬา ทั้งยังเป็นการพัฒนา ยกระดับคุณภาพ เสริมสร้างมาตรฐานของผู้ฝึกสอนกีฬาและผู้ตัดสินกีฬาให้มีมาตรฐานเดียวกัน เพื่อให้เป็นหลักประกันในการปฏิบัติหน้าที่ สร้างความมั่นใจให้แก่ประชาชนในการเข้ามามีส่วนร่วมในการกีฬาอย่างกว้างขวาง

**4. เรื่อง ร่างกฎกระทรวงออกตามความในพระราชบัญญัติเชื้อโรคและพิษจากสัตว์ พ.ศ. 2558 รวม 4 ฉบับ**

คณะรัฐมนตรีมีมติอนุมัติหลักการร่างกฎกระทรวงออกตามความในพระราชบัญญัติเชื้อโรคและ พิษจากสัตว์ พ.ศ. 2558 รวม 4 ฉบับ ตามที่กระทรวงสาธารณสุข (สธ.) เสนอ และให้ส่งสำนักงานคณะกรรมการกฤษฎีกาตรวจพิจารณาเป็นเรื่องด่วน โดยให้รับความเห็นของกระทรวงวิทยาศาสตร์และเทคโนโลยีไปประกอบการพิจารณาด้วย แล้วดำเนินการต่อไปได้ ดังนี้

1. **ร่างกฎกระทรวงการแจ้งและการดำเนินการเกี่ยวกับการแจ้งเชื้อโรค กลุ่มที่ 2 และพิษจาก**

**สัตว์ กลุ่มที่ 1 พ.ศ. ....** มีสาระสำคัญเป็นการกำหนดหลักเกณฑ์ วิธีการ และเงื่อนไขการแจ้งและการดำเนินการที่เกี่ยวข้องสำหรับผู้ประสงค์จะผลิต นำเข้า ส่งออก ขาย นำผ่าน หรือมีไว้ในครอบครองซึ่งเชื้อโรค กลุ่มที่ 2 ได้แก่ เชื้อโรคที่มีความเสี่ยงปานกลางหรืออันตรายปานกลางและพิษจากสัตว์ กลุ่มที่ 1 ได้แก่ พิษจากสัตว์ที่ทำให้เกิดภาวะที่ร่างกายทำงานได้ไม่เป็นปกติในระดับที่ไม่ร้ายแรงและมีวิธีรักษาที่ได้ผล

1. **ร่างกฎกระทรวงการขออนุญาตและการดำเนินการเกี่ยวกับการขออนุญาตเชื้อโรค กลุ่มที่ 3**

**และพิษจากสัตว์ กลุ่มที่ 2 พ.ศ. ....** มีสาระสำคัญเป็นการกำหนดหลักเกณฑ์วิธีการ และเงื่อนไขการขอรับใบอนุญาตผลิต นำเข้า ส่งออก ขาย นำผ่าน หรือมีไว้ครอบครองเฉพาะเชื้อโรค กลุ่มที่ 3 ได้แก่ เชื้อโรคที่มีความเสี่ยงสูงหรืออันตรายสูง หรือพิษจากสัตว์ กลุ่มที่ 2 ได้แก่ พิษจากสัตว์ที่ทำให้เกิดภาวะที่ร่างกายทำงานได้ไม่เป็นปกติ ในระดับที่ร้ายแรงและมีวิธีรักษาที่ได้ผล

1. **ร่างกฎกระทรวงกำหนดหลักเกณฑ์ วิธีการ และเงื่อนไขเกี่ยวกับการแจ้งกรณีที่มีเหตุความ**

**ไม่ปลอดภัยและอันตรายเนื่องจากกระบวนการหรือขั้นตอนที่เกี่ยวกับการผลิตนำเข้า ส่งออก ขาย นำผ่าน หรือมีไว้ในครอบครองเชื้อโรคหรือพิษจากสัตว์ พ.ศ. ....** มีสาระสำคัญเป็นการกำหนดให้ผู้รับหนังสือรับรองการแจ้งหรือผู้รับใบอนุญาตผลิต นำเข้า ส่งออก ขาย นำผ่านหรือมีไว้ในครอบครองซึ่งเชื้อโรคหรือพิษจากสัตว์ ต้องแจ้งให้อธิบดีกรมวิทยาศาสตร์การแพทย์ทราบเมื่อเกิดเหตุความไม่ปลอดภัยและอันตรายต่อบุคคล สิ่งแวดล้อม หรือสาธารณชน

1. **ร่างกฎกระทรวงกำหนดหลักเกณฑ์ วิธีการ และเงื่อนไขในกรณีที่ผู้รับหนังสือรับรอง**

**การแจ้งหรือผู้รับใบอนุญาตตายหรือสิ้นสภาพนิติบุคคล พ.ศ. ....** มีสาระสำคัญเป็นการกำหนดหลักเกณฑ์ วิธีการ และเงื่อนไขในการดำเนินการกรณีผู้รับหนังสือรับรองการแจ้งหรือผู้รับใบอนุญาตผลิต นำเข้า ส่งออก ขาย นำผ่าน หรือมีไว้ครอบครองซึ่งเชื้อโรคหรือพิษจากสัตว์ตายหรือสิ้นสภาพนิติบุคคล

**5. เรื่อง ร่างกฎกระทรวงกำหนดวิธีจัดซื้อจัดจ้างโดยวิธีเฉพาะเจาะจงเพิ่มเติม พ.ศ. ....**

คณะรัฐมนตรีมีมติอนุมัติหลัการร่างกฎกระทรวงกำหนดวิธีจัดซื้อจัดจ้างโดยวิธีเฉพาะเจาะจงเพิ่มเติม พ.ศ. ....ตามที่กระทรวงการคลัง (กค.) เสนอ และให้ส่งสำนักงานคณะกรรมการกฤษฎีกาตรวจพิจารณาเป็นเรื่องด่วน แล้วดำเนินการต่อไปได้

**สาระสำคัญของร่างกฎกระทรวง**เป็นการจัดซื้อจัดจ้างพัสดุที่เกี่ยวกับการจัดงานพระราชพิธีถวายพระเพลิงพระบรมศพพระบาทสมเด็จพระปรมินทรมหาภูมิพลอดุลยเดช สามารถใช้วิธีเฉพาะเจาะจงโดยการเชิญผู้ประกอบการที่มีอาชีพขายหรือรับจ้างนั้นโดยตรงมายื่นเสนอราคา

**6. เรื่อง ร่างกฎกระทรวงกำหนดแบบเอกสารตามกฎหมายว่าด้วยคนเข้าเมืองและวิธีการขอหลักฐานการแจ้งออกไปนอกราชอาณาจักรเพื่อกลับเข้ามาอีก และการขอกลับเข้ามามีถิ่นที่อยู่ในราชอาณาจักรตามเดิม (ฉบับที่ ..) พ.ศ. ....**

คณะรัฐมนตรีมีมติเห็นชอบในหลักการให้บุคคลซึ่งเป็นคนต่างด้าวยื่นรายการตามแบบ ตม.6 ท้ายกฎกระทรวงนี้ ตามที่กระทรวงมหาดไทย (มท.) เสนอ และให้สำนักงานคณะกรรมการกฤษฎีการับร่างกฎกระทรวงฯ ไปตรวจพิจารณาโดยด่วนอีกครั้งหนึ่ง โดยให้ตัดความใน (2) ของข้อ 7 ซึ่ง มท. เสนอขอแก้ไขในครั้งนี้ออก รวมทั้งให้กำหนดบทเฉพาะกาลไว้ท้ายร่างกฎกระทรวงดังกล่าว โดยกำหนดให้สำนักงานตรวจคนเข้าเมืองสามารถใช้แบบ ตม.6 รูปแบบในปัจจุบันต่อไปได้จนกว่าแบบ ตม.6 ที่สำรองไว้จะหมดลง ตามข้อสังเกตของสำนักงานบริหารนโยบายของนายกรัฐมนตรี(ข้อ 1 - 3)

ทั้งนี้ มอบหมายให้กระทรวงการท่องเที่ยวและกีฬารับความเห็นของสำนักงานบริหารนโยบายของนายกรัฐมนตรี ไปพิจารณาดำเนินการต่อไปด้วยและให้ มท. ได้รับการยกเว้นการปฏิบัติตามมติคณะรัฐมนตรีเมื่อวันที่ 24 พฤศจิกายน 2558 (เรื่อง การเสนอเรื่องเร่งด่วนต่อคณะรัฐมนตรี) ในการเสนอเรื่องนี้

**สาระสำคัญของเรื่อง**

1. ข้อเสนอของกระทรวงมหาดไทยในครั้งนี้เป็นการกำหนดให้บุคคลซึ่งมีสัญชาติไทยที่ยื่นหนังสือเดินทางหรือเอกสารใช้แทนหนังสือเดินทางต่อพนักงานเจ้าหน้าที่แล้ว ให้ถือว่าเป็นการยื่นแบบตามมาตรา 18 วรรคสอง อาจมีปัญหาข้อกฎหมายขึ้นได้ เพราะการตรวจหนังสือเดินทางหรือเอกสารใช้แทนหนังสือเดินทางเป็นกระบวนการปกติในการตรวจอนุญาตของพนักงานเจ้าหน้าที่อยู่แล้วมิใช่แบบรายการที่ต้องยื่น ดังนั้น เพื่อเป็นการป้องกันข้อโต้แย้งที่อาจเกิดขึ้นในอนาคต จึงเสนอให้มีการออกกฎหมายพิเศษเพื่อปรับปรุงพระราชบัญญัติคนเข้าเมือง พ.ศ. 2522

2. โดยที่ปัจจุบันยังคงมีแบบ ตม.6 เหลืออยู่อีกประมาณ 7 ล้านฉบับ ดังนั้น เพื่อให้การใช้แบบ ตม.6 เกิดประโยชน์สูงสุดและลดผลกระทบต่อภาระงบประมาณสมควรกำหนดบทเฉพาะกาลไว้ในร่างกฎกระทรวงดังกล่าวด้วย โดยกำหนดให้สำนักงานตรวจคนเข้าเมืองสามารถใช้แบบ ตม.6 รูปแบบปัจจุบันต่อไปได้จนกว่าแบบ ตม.6 ที่เหลืออยู่จะหมดลง

3. มอบหมายให้กระทรวงการท่องเที่ยวและกีฬานำ Big Data มาเป็นเครื่องมือในการวิเคราะห์พฤติกรรมของนักท่องเที่ยวชาวต่างชาติ เพิ่มเติมจากการจัดเก็บข้อมูลด้วยแบบสอบถามในแบบ ตม.6 โดยให้หน่วยงานที่เกี่ยวข้องร่วมกันพิจารณายกเลิกแบบสอบถามของกระทรวงการท่องเที่ยวและกีฬาในแบบ ตม.6 ในอนาคต เพื่อลดภาระในการกรอกข้อมูลของบุคคลต่างด้าวต่อไปด้วย

|  |
| --- |
| **เศรษฐกิจ- สังคม** |

**7. เรื่อง ยุทธศาสตร์การพัฒนาที่อยู่อาศัย ระยะ 20 ปี (พ.ศ. 2560 - 2579)**

คณะรัฐมนตรีมีมติเห็นชอบในหลักการของยุทธศาสตร์การพัฒนาที่อยู่อาศัยระยะ 20 ปี (พ.ศ. 2560 - 2579) ตามที่กระทรวงการพัฒนาสังคมและความมั่นคงของมนุษย์ (พม.) เสนอ โดยให้ พม. และหน่วยงานที่เกี่ยวข้องนำยุทธศาสตร์การพัฒนาที่อยู่อาศัยดังกล่าว ไปดำเนินการในส่วนที่เกี่ยวข้องตามอำนาจหน้าที่ให้เกิดผลในทางปฏิบัติต่อไป โดยให้ดำเนินการตามขั้นตอนของกฎหมาย ระเบียบ และมติคณะรัฐมนตรีที่เกี่ยวข้อง รวมทั้ง เร่งดำเนินการให้เป็นไปตามกรอบระยะเวลาที่กำหนดอย่างเคร่งครัด และให้รับความเห็นของกระทรวงการคลัง กระทรวงทรัพยากรธรรมชาติและสิ่งแวดล้อม กระทรวงมหาดไทย กระทรวงสาธารณสุข สำนักงบประมาณ สำนักงานคณะกรรมการกฤษฎีกา สำนักเลขาธิการคณะรัฐมนตรี และสำนักงานคณะกรรมการพัฒนาการเศรษฐกิจและ สังคมแห่งชาติไปพิจารณาประกอบการดำเนินการด้วย เมื่อมียุทธศาสตร์ชาติแล้ว ให้ พม. พิจารณาทบทวนและปรับปรุงยุทธศาสตร์การพัฒนาที่อยู่อาศัยระยะ 20 ปี (พ.ศ. 2560 - 2579) อีกทั้ง เพื่อให้สอดคล้องกับยุทธศาสตร์ชาติ และให้เสนอคณะรัฐมนตรีทราบต่อไปด้วย

ทั้งนี้ ให้ พม. ทบทวนความจำเป็นเหมาะสมในประเด็นสำคัญต่าง ๆ เช่น การจัดตั้งศูนย์ข้อมูลที่อยู่อาศัยแห่งชาติ การประกันสินเชื่อที่อยู่อาศัย การจัดตั้งกองทุนที่อยู่อาศัยแห่งชาติ การหักรายได้จากภาษีที่ดินและสิ่งปลูกสร้างมาสนับสนุนกองทุนที่อยู่อาศัยแห่งชาติ การจัดตั้งองค์กรระดับกระทรวงเพื่อดูแลรับผิดชอบด้านที่อยู่อาศัยเป็นการเฉพาะ เป็นต้น เพื่อไม่ให้เกิดความซ้ำซ้อนในการดำเนินงานตามภารกิจหน้าที่และงบประมาณของแต่ละหน่วยงาน ตลอดจนเพื่อให้สอดคล้องกับหลักการของร่างกฎหมายวินัยทางการเงินการคลัง

**สาระสำคัญของยุทธศาสตร์การพัฒนาที่อยู่อาศัย ระยะ 20 ปี (พ.ศ. 2560 - 2579)** **มีวิสัยทัศน์** ว่า “คนไทยทุกคนมีที่อยู่อาศัยถ้วนทั่วและมีคุณภาพชีวิตที่ดีในปี 2579” โดยมีประเด็นยุทธศาสตร์ 5 ยุทธศาสตร์ ได้แก่ **ยุทธศาสตร์ที่ 1** การพัฒนาและสนับสนุนให้มีที่อยู่อาศัยที่ได้มาตรฐานโดยมีเป้าประสงค์สนับสนุนให้ทุกคนมีที่อยู่อาศัยที่ได้มาตรฐาน **ยุทธศาสตร์ที่ 2** การเสริมสร้างระบบการเงินและสินเชื่อเพื่อที่อยู่อาศัย เป้าประสงค์เพื่อให้ประชาชนทุกคนสามารถเข้าถึงระบบการเงิน **ยุทธศาสตร์ที่ 3** การยกระดับการบูรณาการด้านบริหารจัดการที่อยู่อาศัย เป้าประสงค์ให้ทุกภาคส่วนมีส่วนร่วมในการขับเคลื่อนงานด้านที่อยู่อาศัย **ยุทธศาสตร์ที่ 4** การส่งเสริมให้ชุมชนเข้มแข็งได้อย่างยั่งยืน เป้าประสงค์ให้ชุมชนเข้มแข็งสามารถพึ่งพาตนเองได้ และ**ยุทธศาสตร์ที่ 5** การจัดการสิ่งแวดล้อมเพื่อคุณภาพชีวิตที่ดี เป้าประสงค์เน้นการจัดการระบบสาธารณูปโภค ระบบสาธารณูปการ จัดการที่ดินและผังเมืองที่เป็นมิตรต่อสิ่งแวดล้อม

**8. เรื่อง นโยบาย ยุทธศาสตร์ และมาตรการในการป้องกันและปราบปรามการค้ามนุษย์ (ฉบับที่ 2) พ.ศ. 2560 - 2564**

คณะรัฐมนตรีมีมติเห็นชอบตามที่กระทรวงการพัฒนาสังคมและความมั่นคงของมนุษย์ (พม.) เสนอ ดังนี้

1. เห็นชอบนโยบาย ยุทธศาสตร์ และมาตรการในการป้องกันและปราบปรามการค้ามนุษย์ (ฉบับที่ 2) พ.ศ. 2560 - 2564

2. เห็นชอบให้ทุกหน่วยงานที่เกี่ยวข้องจัดทำแผนปฏิบัติการให้เป็นไปตามนโยบาย ยุทธศาสตร์ และมาตรการในการป้องกันและปราบปรามการค้ามนุษย์ (ฉบับที่ 2)พ.ศ. 2560 - 2564 เพื่อขับเคลื่อนแผนไปสู่การปฏิบัติให้มีประสิทธิภาพ

3. เห็นชอบให้สำนักงบประมาณ (สงป.) พิจารณาจัดสรรงบประมาณสนับสนุนในการขับเคลื่อนนโยบาย ยุทธศาสตร์ และมาตรการในการป้องกันและปราบปรามการค้ามนุษย์ (ฉบับที่ 2) พ.ศ. 2560-2564 ไปสู่การปฏิบัติ

**นโยบาย ยุทธศาสตร์ และมาตรการในการป้องกันและปราบปรามการค้ามนุษย์ (ฉบับที่ 2) พ.ศ. 2560 - 2564 มีประเด็นยุทธศาสตร์** รวม 5 ด้าน ดังนี้

1. **ด้านพัฒนากลไกเชิงนโยบายและการขับเคลื่อน** ได้แก่ ส่งเสริมกลไกทุกระดับ สร้างความร่วมมือในระดับพื้นที่ ส่งเสริมบทบาทศูนย์ปฏิบัติการป้องกันและปราบปรามการค้ามนุษย์จังหวัดพัฒนาศักยภาพคณะกรรมการฯ ส่งเสริมการทำงานแบบเครือข่ายทั้งในและต่างประเทศ สร้างงานวิจัย บูรณาการและเชื่อมโยงฐานข้อมูลทั้งในและระหว่างประเทศ พัฒนากลไกและข้อมูลการเฝ้าระวัง และการแจ้งเบาะแส

2. **ด้านดำเนินคดี** ได้แก่ สร้างความปลอดภัยในสังคม ดำเนินคดีกับผู้กระทำความผิด โดยเฉพาะอย่างยิ่งเจ้าหน้าที่ของรัฐที่เข้าไปมีส่วนเกี่ยวข้องพัฒนาศักยภาพเจ้าหน้าที่ บูรณาการและแบ่งปันข้อมูล พัฒนาระบบเครือข่ายด้านกฎหมาย มีระบบคุ้มครองช่วยเหลือพยานและผู้เสียหาย สร้างกลไกการแจ้งเหตุจากประชาชนและเครือข่าย มีเครื่องมือและอุปกรณ์ที่ทันสมัยในการดำเนินคดี

3. **ด้านคุ้มครองช่วยเหลือ** ได้แก่ เพิ่มประสิทธิภาพในการคัดแยกผู้เสียหาย พัฒนาคู่มือการดำเนินงาน ปรับปรุงมาตรฐานสถานคุ้มครอง พัฒนาศักยภาพเจ้าหน้าที่/องค์กร ส่งเสริมหน่วยงานแบบครบวงจร จัดตั้งสถานคุ้มครองของภาคเอกชน ส่งเสริมเครือข่ายในต่างประเทศ ส่งเสริมให้ชุมชนดูแลผู้เสียหายหลังส่งกลับ พัฒนาระบบบริการล่ามสร้างความปลอดภัยเจ้าหน้าที่ ส่งเสริมให้ผู้เสียหายให้ความร่วมมือทางคดีผ่านกระบวนการคุ้มครอง

4. **ด้านป้องกัน** ได้แก่ ลดปัจจัยเสี่ยง สร้างความรู้แก่กลุ่มเป้าหมาย สร้างเครือข่ายในการเฝ้าระวัง พัฒนาระบบจัดการแรงงานข้ามชาติ เพิ่มประสิทธิภาพในการตรวจประชากรกลุ่มเสี่ยง ส่งเสริมให้ผู้ประกอบการมีส่วนร่วม และการจัดสรรทรัพยากรที่เหมาะสม

5. **ด้านพัฒนาความร่วมมือกับภาคีเครือข่าย** ได้แก่ สร้างความร่วมมือระหว่างภาคีเครือข่ายทั้งภายในและต่างประเทศ ปรับแก้ไขกฎระเบียบ ขยายความร่วมมือระดับภูมิภาคและ นานาชาติ ประชาสัมพันธ์และขยายผลการดำเนินงาน

**9. เรื่อง ร่างแผนพัฒนาตลาดทุนไทย ฉบับที่ 3 (ปี 2560 – 2564)**

คณะรัฐมนตรีมีมติเห็นชอบในหลักการร่างแผนพัฒนาตลาดทุนไทยฉบับที่ 3 (ปี 2560 – 2564) ตามที่กระทรวงการคลัง (กค.) เสนอ

**สาระสำคัญของร่างแผนพัฒนาตลาดทุนฯ** มีมาตรการหลัก 5 มาตรการ ดังนี้ **มาตรการหลักที่ 1 การเป็นแหล่งทุนสำหรับ SMEs และนวัตกรรม** ส่งเสริมการเข้าถึงแหล่งเงินทุนให้กับ SMEs เช่น กลุ่มวิสาหกิจเริ่มต้น (Startup) หรือกลุ่มผู้ที่มีความคุ้นเคยเกี่ยวกับเทคโนโลยีทางการเงินอย่าง Financial Technology (FinTech) **มาตรการหลักที่ 2 การเป็นแหล่งระดมทุนสำหรับโครงการพื้นฐานของประเทศ** เช่น การเพิ่มรูปแบบการระดมทุนแบบ PPP ในโครงสร้างพื้นฐานของประเทศ **มาตรการหลักที่ 3 การเพิ่มความสามารถในการแข่งขันของตลาดทุนไทย** เพื่อทำให้ภาคธุรกิจสามารถเข้าถึงแหล่งทุนด้วยต้นทุนที่แข่งขันได้กับคู่แข่งในต่างประเทศ ตลอดจนดูแลให้ประชาชนมีโอกาสและทางเลือกในการเข้าถึงช่องทางลงทุนในต้นทุนที่เหมาะสมและได้รับการคุ้มครองที่เพียงพอ **มาตรการหลักที่ 4 การพัฒนาให้ตลาดทุนไทยเป็นจุดเชื่อมโยงของภูมิภาค** โดยส่งเสริมให้ตลาดทุนไทยมีสภาพแวดล้อมที่เอื้อต่อการแข่งขันเชื่อมโยง สามารถเป็นแหล่งระดมทุนสำคัญ ของภูมิภาค และมีผลิตภัณฑ์ในระดับภูมิภาคที่พร้อมรองรับการเป็นแหล่งลงทุนสำคัญสำหรับนักลงทุนทั่วโลกที่ต้องการลงทุนในภูมิภาค โดยเฉพาะในกลุ่ม CLMV **มาตรการที่ 5 การมีแผนรองรับสังคมผู้สูงอายุ** เนื่องจากปัจจุบันระบบการออมเพื่อการเกษียณอายุของไทยยังมีข้อจำกัด เช่น ไม่ครอบคลุมการออมของแรงงานอย่างทั่วถึง รายได้ไม่เพียงพอต่อค่าใช้จ่ายในการดำรงชีพหลังเกษียณอายุ

**10. เรื่อง แผนการบริหารหนี้สาธารณะ ประจำปีงบประมาณ 2561**

          คณะรัฐมนตรีมีมติอนุมัติและรับทราบตามที่รัฐมนตรีว่าการกระทรวงการคลัง ประธานกรรมการนโยบายและกำกับการบริหารหนี้สาธารณะเสนอ ดังนี้

          1. อนุมัติแผนการบริหารหนี้สาธารณะ ประจำปีงบประมาณ 2561 วงเงินรวม 1,502,977.06 ล้านบาท ได้แก่ แผนการก่อหนี้ใหม่ วงเงิน 582,026.28 ล้านบาท และแผนการบริหารหนี้เดิม วงเงิน 920,950.78 ล้านบาท และรับทราบแผนการบริหารหนี้ของรัฐวิสาหกิจที่ไม่ต้องขออนุมัติคณะรัฐมนตรีภายใต้กรอบแผนการบริหารหนี้สาธารณะวงเงิน 161,433.45 ล้านบาท

          2. อนุมัติการกู้เงินของรัฐบาลเพื่อการก่อหนี้ใหม่ การกู้มาและการนำไปให้กู้ต่อ การกู้เงินเพื่อปรับโครงสร้างหนี้ และการค้ำประกันเงินกู้ให้กับรัฐวิสาหกิจ ตามมาตรา 7 แห่งพระราชบัญญัติการบริหารหนี้สาธารณะ พ.ศ. 2548 และที่แก้ไขเพิ่มเติม รวมทั้งขออนุมัติการกู้เงินของรัฐวิสาหกิจเพื่อดำเนินโครงการลงทุนและการกู้เงินเพื่อปรับโครงสร้างหนี้ภายใต้กรอบวงเงินของแผนการบริหารหนี้สาธารณะประจำปีงบประมาณ 2561

          3. อนุมัติให้กระทรวงการคลัง (กค.) เป็นผู้พิจารณาการกู้เงิน วิธีการกู้เงิน เงื่อนไข และรายละเอียดต่าง ๆ ของการกู้เงิน การค้ำประกันและการบริหารความเสี่ยงในแต่ละครั้งได้ตามความเหมาะสมและจำเป็นภายใต้แผนการบริหารหนี้สาธารณะ ประจำปีงบประมาณ 2561 ทั้งนี้ หากรัฐวิสาหกิจสามารถดำเนินการกู้เงินได้เอง ก็ให้สามารถดำเนินการได้ตามความเหมาะสมและจำเป็นของรัฐวิสาหกิจนั้น ๆ

          4. อนุมัติให้รัฐมนตรีว่าการกระทรวงการคลังหรือผู้ที่รัฐมนตรีว่าการกระทรวงการคลังมอบหมาย เป็นผู้ลงนามผูกพันการกู้เงินและหรือการค้ำประกันเงินกู้และเอกสารที่เกี่ยวข้อง ทั้งนี้ กค. จะรายงานผลการดำเนินการตามแผนการบริหารหนี้สาธารณะดังกล่าว ตามที่กำหนดไว้ในพระราชบัญญัติการบริหารหนี้สาธารณะ พ.ศ. 2548 และที่แก้ไขเพิ่มเติม และระเบียบกระทรวงการคลังว่าด้วยการบริหารหนี้สาธารณะ พ.ศ. 2549

ทั้งนี้ ให้กระทรวงเจ้าสังกัดและหน่วยงานเจ้าของวงเงินกู้กำกับติดตามการดำเนินแผนงาน/โครงการให้เป็นไปตามแผนที่กำหนดอย่างเคร่งครัด รวมทั้งเห็นชอบแนวทางการบริหารหนี้ของรัฐวิสาหกิจ รวมทั้งให้กระทรวงเจ้าสังกัดกำกับดูแลให้รัฐวิสาหกิจในสังกัดเร่งรัดบริหารต้นทุนและความเสี่ยงในการบริหารหนี้ตามแนวทางการบริหารหนี้ของรัฐวิสาหกิจอย่างเคร่งครัดต่อไปด้วย และมอบหมายให้กระทรวงคมนาคมเป็นหน่วยงานหลักร่วมกับสำนักงบประมาณ สำนักงานคณะกรรมการพัฒนาการเศรษฐกิจและสังคมแห่งชาติ และกระทรวงการคลัง (สำนักงานบริหารหนี้สาธารณะ ในฐานะฝ่ายเลขานุการคณะกรรมการนโยบายและกำกับการบริหารหนี้สาธารณะ และสำนักงานคณะกรรมการนโยบายรัฐวิสาหกิจ ในฐานะฝ่ายเลขานุการคณะกรรมการนโยบายรัฐวิสาหกิจ) ปรับปรุงแผนฟื้นฟูองค์การขนส่งมวลชนกรุงเทพให้รวมถึงแผนการบริหารหนี้ขององค์กรในภาพรวม ซึ่งรวมถึงแนวทางการพิจารณาจัดสรรงบประมาณรายจ่ายประจำปี หรือกู้เงินเพื่อชำระคืนต้นเงินกู้และค่าดอกเบี้ยที่ครบกำหนดขององค์การขนส่งมวลชนกรุงเทพในปี 2562 และปีต่อไป และให้กระทรวงคมนาคมนำแผนดังกล่าวเสนอต่อคณะกรรมการนโยบายรัฐวิสาหกิจพิจารณาโดยเร็ว

**11. เรื่อง การเสนอความเห็นการขอจัดตั้งทุนหมุนเวียนของคณะกรรมการนโยบายการบริหารทุนหมุนเวียน**

          คณะรัฐมนตรีมีมติเห็นชอบผลการพิจารณาการขอจัดตั้งกองทุนพัฒนาระบบสาธารณูปโภคขั้นพื้นฐานด้านคมนาคมขนส่งของรัฐตามร่างพระราชบัญญัติภาษีการได้รับประโยชน์จากการพัฒนาระบบสาธารณูปโภคขั้นพื้นฐานด้านคมนาคมขนส่งของรัฐ พ.ศ. .... ตามมติคณะกรรมการนโยบายการบริหารทุนหมุนเวียน ครั้งที่ 3/2560 เมื่อวันที่ 5 กรกฎาคม 2560 ตามที่รัฐมนตรีว่าการกระทรวงการคลัง ประธานกรรมการนโยบายการบริหารทุนหมุนเวียนเสนอ

ทั้งนี้ ให้กระทรวงการคลังนำผลการพิจารณาดังกล่าวไปประกอบการดำเนินการจัดทำร่างพระราชบัญญัติภาษีการได้รับประโยชน์จากการพัฒนาระบบสาธารณูปโภคขั้นพื้นฐานด้านคมนาคมขนส่งของรัฐ พ.ศ. .... ให้เหมาะสมสอดคล้องกันต่อไป

**สาระสำคัญของเรื่อง**

คณะกรรมการนโยบายการบริหารทุนหมุนเวียน รายงานว่า

          กระทรวงการคลัง (กค.) โดยสำนักงานเศรษฐกิจการคลัง (สศค.) ได้จัดทำร่างพระราชบัญญัติภาษีการได้รับประโยชน์จากการพัฒนาระบบสาธารณูปโภคขั้นพื้นฐานด้านคมนาคมขนส่งของรัฐ พ.ศ. .... ซึ่งในร่างกฎหมายดังกล่าวกำหนดให้มีการจัดตั้งกองทุนพัฒนาระบบสาธารณูปโภคขั้นพื้นฐานด้านคมนาคมขนส่งของรัฐในสำนักงานบริหารหนี้สาธารณะ (สบน.) เพื่อเพิ่มความคล่องตัวในการบริหารจัดการทางการเงินสำหรับโครงการพัฒนาระบบสาธารณูปโภคขั้นพื้นฐานด้านคมนาคมขนส่งของรัฐ (โครงการฯ) โดยมีการจัดตั้งคณะกรรมการพิจารณากำหนดพื้นที่จัดเก็บภาษีการได้รับประโยชน์จากการพัฒนาระบบสาธารณูปโภคขั้นพื้นฐานด้านคมนาคมขนส่งของรัฐและการพิจารณากำหนดโครงการฯ และพื้นที่จัดเก็บภาษี ซึ่ง สบน. กำหนดนโยบายและแผนการดำเนินงานของกองทุนฯ โดยมีเป้าหมายหรือวัตถุประสงค์เพื่อให้รัฐสามารถนำรายได้ภาษีที่จัดเก็บจากผู้ได้รับประโยชน์จากการพัฒนาระบบสาธารณูปโภคขั้นพื้นฐานด้านคมนาคมขนส่งของรัฐมาใช้สนับสนุนการดำเนินโครงการพัฒนาระบบสาธารณูปโภคขั้นพื้นฐานด้านคมนาคมขนส่งของรัฐ กค. (สำนักงานเศรษฐกิจการคลัง) จึงได้เสนอเรื่อง การขอจัดตั้งกองทุนพัฒนาระบบสาธารณูปโภคขั้นพื้นฐานด้านคมนาคมขนส่งของรัฐใน สบน. ภายใต้ร่างพระราชบัญญัติภาษีการได้รับประโยชน์จากการพัฒนาระบบสาธารณูปโภคขั้นพื้นฐานด้านคมนาคมขนส่งของรัฐ พ.ศ. .... ต่อคณะกรรมการนโยบายการบริหารทุนหมุนเวียนเพื่อพิจารณา

**12. เรื่อง โครงการโรงไฟฟ้าพลังน้ำเขื่อนผาจุก**

คณะรัฐมนตรีมีมติเห็นชอบ ดังนี้

1. เห็นชอบในหลักการการดำเนินโครงการโรงไฟฟ้าพลังน้ำเขื่อนผาจุกตามที่กระทรวงพลังงาน (พน.) เสนอ ทั้งนี้ ให้ พน. รับความเห็นของคณะกรรมการพัฒนาการเศรษฐกิจและสังคมแห่งชาติ และสำนักงบประมาณ ไปพิจารณาดำเนินการต่อไปด้วย

2. ให้ พน. (การไฟฟ้าฝ่ายผลิตแห่งประเทศไทย) หารือร่วมกับคณะกรรมการกำกับกิจการพลังงานและหน่วยงานที่เกี่ยวข้องถึงรูปแบบการเชื่อมต่อระหว่างสถานีไฟฟ้าและสายส่งของโครงการโรงไฟฟ้าพลังน้ำเขื่อน ผาจุก เพื่อให้ได้รูปแบบที่เหมาะสมที่สุด โดยให้คำนึงถึงประโยชน์ต่อระบบไฟฟ้าของประเทศและความคุ้มค่าในการลงทุนเป็นลำดับแรก

3. ให้การไฟฟ้าฝ่ายผลิตแห่งประเทศไทยเร่งรัดดำเนินการประชาสัมพันธ์ ชี้แจง สร้างความรู้ความเข้าใจแก่ประชาชนและชุมชนเกี่ยวกับการดำเนินโครงการโรงไฟฟ้าพลังน้ำเขื่อนผาจุก เช่น ประโยชน์ที่จะได้รับจากการดำเนินโครงการและมาตรการบรรเทาผลกระทบที่อาจเกิดขึ้นระหว่างการดำเนินการก่อสร้างโครงการดังกล่าว เพื่อให้เกิดการยอมรับและให้ความร่วมมือในการดำเนินโครงการ รวมทั้งให้ความสำคัญกับการมีส่วนร่วมของประชาชนในพื้นที่ด้วย เช่น การจัดหาแรงงานในพื้นที่ เป็นต้น

**สาระสำคัญของโครงการโรงไฟฟ้าพลังน้ำเขื่อนผาจุก**

**วัตถุประสงค์** เพื่อพัฒนาการผลิตไฟฟ้าจากพลังงานทดแทนตามแผน AEDP 2015 เพื่อลดสัดส่วนการนำเข้าพลังงานจากต่างประเทศ

**ที่ตั้งโครงการ** ตั้งอยู่บริเวณฝั่งซ้ายของเขื่อนทดน้ำผาจุกของกรมชลประทาน ซึ่งอยู่ห่างจากท้ายเขื่อนสิริกิติ์เป็นระยะทางประมาณ 43 กิโลเมตร ในเขตตำบลผาจุก อำเภอเมือง จังหวัดอุตรดิตถ์

**องค์ประกอบสำคัญของโครงการ** 1. โรงไฟฟ้ามีขนาดกำลังผลิตติดตั้ง 2x7 เมกะวัตต์ พลังงานไฟฟ้าที่ผลิตได้ เฉลี่ย 91.26 ล้านหน่วยต่อปี 2. ระบบสายส่งไฟฟ้า พิจารณาเชื่อมโยงระบบไฟฟ้าของโครงการฯ โดยก่อสร้างสายส่ง 115 เควี วงจรคู่ ตัดกับสายส่งอุตรดิตถ์-สิริกิติ์ ระยะทางประมาณ 7 กิโลเมตร

**การดำเนินการด้านสิ่งแวดล้อม** โครงการดังกล่าวไม่เข้าข่ายต้องจัดทำรายงานการวิเคราะห์ผลกระทบสิ่งแวดล้อม (EIA) และรายงานผลกระทบสิ่งแวดล้อมเบื้องต้น (IEE) เนื่องจากโครงการตั้งอยู่ในพื้นที่ชั้นคุณภาพลุ่มน้ำชั้นที่ 5 อยู่นอกเขตป่าสงวนแห่งชาติ และไม่ได้อยู่ในพื้นที่ป่าอนุรักษ์เพิ่มเติม รวมทั้งโครงการเป็นการผลิตพลังงานไฟฟ้าจากพลังน้ำซึ่งมีขนาดไม่เกิน 15 เมกะวัตต์ อย่างไรก็ตาม กฟผ. จะดำเนินการศึกษาและจัดทำ IEE เพื่อป้องกันปัญหาจากการร้องเรียนของประชาชน ซึ่งรวมถึงการดำเนินการจัดรับฟังความคิดเห็นของประชาชน และผู้มีส่วนได้เสียตามระเบียบคณะกรรมการกำกับกิจการพลังงาน (กกพ.) ในขั้นขออนุญาตผลิตไฟฟ้า

**ประโยชน์ที่ได้รับ** ผลิตพลังงานไฟฟ้าจากพลังงานน้ำได้จำนวน 14 เมกะวัตต์ ซึ่งสามารถลดปริมาณการปล่อยคาร์บอนไดออกไซด์ได้ปีละ 45,833 ตัน ช่วยเพิ่มความมั่นคงให้กับระบบไฟฟ้า โดยเฉพาะในกรณีโรงไฟฟ้าเขื่อนสิริกิติ์ ไม่สามารถเดินเครื่องได้จากเหตุสุดวิสัย และช่วยลดภาระของโรงไฟฟ้าเขื่อนสิริกิติ์ในการจ่ายพลังงานไฟฟ้าให้กับพื้นที่ในอนาคต

**13. เรื่อง ขอปรับค่าตอบแทนพิเศษครูที่สอนนักเรียนพิการในโรงเรียนเอกชน**

คณะรัฐมนตรีมีมติอนุมัติให้ปรับค่าตอบแทนพิเศษครูที่สอนนักเรียนพิการในโรงเรียนเอกชนให้ได้รับค่าตอบแทนเป็นเงินเพิ่มพิเศษ ในอัตราคนละ 2,500 บาทต่อเดือน เช่นเดียวกับครูที่สอนนักเรียนพิการในโรงเรียนรัฐ ตามที่กระทรวงศึกษาธิการ (ศธ.) เสนอ ตั้งแต่ปีงบประมาณ พ.ศ. 2560 เป็นต้นไป และให้ ศธ. รับความเห็นและข้อสังเกตของสำนักงาน ก.พ. สำนักงบประมาณและสำนักงานคณะกรรมการพัฒนาการเศรษฐกิจและสังคมแห่งชาติไปพิจารณาดำเนินการต่อไป สำหรับค่าใช้จ่ายในปีงบประมาณ พ.ศ. 2560 และปีงบประมาณต่อ ๆ ไป ให้ดำเนินการตามความเห็นของสำนักงบประมาณ

ทั้งนี้ ให้ ศธ. พิจารณาความเป็นไปได้ในการดำเนินการเรื่องการปรับค่าอัตราตอบแทนพิเศษครูที่สอนนักเรียนพิการในโรงเรียนของรัฐและเอกชนให้เป็นภาพรวมทั้งระบบแล้วเสนอคณะรัฐมนตรีพิจารณาในคราวเดียวกันต่อไป

**สาระสำคัญของเรื่อง**

**ศธ. รายงานว่า**

1. คณะกรรมการข้าราชการครูและบุคลากรทางการศึกษา (ก.ค.ศ.) ได้ออกระเบียบ ก.ค.ศ.

ว่าด้วยเงินเพิ่มสำหรับตำแหน่งที่มีเหตุพิเศษของข้าราชการครูและบุคลากรทางการศึกษาที่ปฏิบัติหน้าที่สอนคนพิการ พ.ศ. 2556 ประกาศ ณ วันที่ 21 พฤษภาคม 2556 โดยกำหนดให้ข้าราชการครูและบุคลากรทางการศึกษา ที่ปฏิบัติหน้าที่สอนคนพิการในสถานศึกษาได้รับเงินเพิ่มในอัตราเดือนละ 2,500 บาท ทำให้ข้าราชการครูและบุคลากรทางการศึกษาที่ปฏิบัติหน้าที่สอนคนพิการในโรงเรียนของรัฐได้รับค่าตอบแทนพิเศษเดือนละ 2,500 บาท ในขณะที่ครูโรงเรียนเอกชนที่สอนนักเรียนพิการยังคงได้รับค่าตอบแทนพิเศษเดือนละ 2,000 บาท

1. ครูที่สอนนักเรียนพิการเป็นบุคคลที่ทุ่มเทเสียสละแรงกายแรงใจให้แก่นักเรียนพิการมากกว่าครู

ที่สอนนักเรียนปกติ เพราะคนพิการมีข้อจำกัดในหลายด้านไม่สามารถเรียนรู้ได้เช่นเดียวกับนักเรียนปกติ ครูที่สอนนักเรียนพิการจึงต้องมีความรู้ ศึกษาค้นคว้าหรือฝึกอบรมเพิ่มเติมเกี่ยวกับหลักการเรียนรู้สำหรับนักเรียนพิการ ลักษณะของความพิการแต่ละประเภท เพื่อจัดกิจกรรมการเรียนรู้และให้ความช่วยเหลือ ให้คำปรึกษาชี้แนะแนวทางการพัฒนาศักยภาพของนักเรียนพิการได้อย่างเหมาะสม จึงเห็นว่ารัฐบาลควรให้ความช่วยเหลือครูที่นักเรียนพิการในโรงเรียนเอกชนที่มีคุณสมบัติตามเกณฑ์ที่ ศธ. กำหนด ให้ได้รับค่าตอบแทนเป็นเงินเพิ่มพิเศษในอัตราคนละ 2,500 บาทต่อเดือน เช่นเดียวกับครูที่สอนนักเรียนพิการในโรงเรียนของรัฐ ตั้งแต่ปีงบประมาณ พ.ศ. 2560 เป็นต้นไป

**14. เรื่อง แผนยุทธศาสตร์วัณโรคระดับชาติ พ.ศ. 2560 - 2564**

คณะรัฐมนตรีมีมติเห็นชอบในหลักการของแผนยุทธศาสตร์วัณโรคระดับชาติ พ.ศ. 2560-2564 ตามที่กระทรวงสาธารณสุข (สธ.) เสนอ และให้มีคณะกรรมการป้องกันและควบคุมวัณโรคแห่งชาติ เพื่อเป็นกลไกการขับเคลื่อนและบริหารแผนยุทธศาสตร์ฯ รวมทั้งจัดทำแผนปฏิบัติการป้องกันและควบคุมวัณโรคระดับชาติต่อไป

**สาระสำคัญของแผนยุทธศาสตร์ฯ** ประกอบด้วย 5 ยุทธศาสตร์ ดังนี้ **ยุทธศาสตร์ที่ 1** เร่งรัดคันหาผู้ติดเชื้อวัณโรคและผู้ป่วยวัณโรคให้ครอบคลุมโดยการคัดกรองในกลุ่มเสี่ยงเป้าหมาย **ยุทธศาสตร์ที่ 2** ลดการเสียชีวิตในผู้ป่วยวัณโรค **ยุทธศาสตร์ที่ 3** พัฒนาศักยภาพบุคลากรเพื่อป้องกัน ดูแลรักษาและควบคุมวัณโรค **ยุทธศาสตร์ที่ 4** สร้างกลไกการบริหารจัดการเชิงยุทธศาสตร์อย่างยั่งยืน และ **ยุทธศาสตร์ที่ 5** ส่งเสริมการวิจัยและพัฒนานวัตกรรมการป้องกัน ดูแลรักษา และควบคุมวัณโรค

**15. เรื่อง (ร่าง) ยุทธศาสตร์ชาติ การพัฒนาภูมิปัญญาไท สุขภาพวิถีไท ฉบับที่ 3 (พ.ศ. 2560 - 2564)**

คณะรัฐมนตรีมีมติเห็นชอบ (ร่าง) ยุทธศาสตร์ชาติ การพัฒนาภูมิปัญญาไท สุขภาพวิถีไท ฉบับที่ 3 (พ.ศ. 2560 - 2564) ตามที่รองนายกรัฐมนตรี (พลเรือเอก ณรงค์ พิพัฒนาศัย) ในฐานะประธานกรรมการสุขภาพแห่งชาติเสนอ และมอบหมายหน่วยงานที่เกี่ยวข้องรับไปพิจารณาดำเนินการต่อไป

**สาระสำคัญของ (ร่าง) ยุทธศาสตร์ชาติ การพัฒนาภูมิปัญญาไท สุขภาพวิถีไท ฉบับที่ 3 (พ.ศ. 2560 - 2564)** มีเป้าประสงค์ ดังนี้ 1. ประชาชนเข้าถึงและใช้บริการระบบการแพทย์แผนไทย การแพทย์พื้นบ้านและการแพทย์ทางเลือกที่มีคุณภาพ มาตรฐาน ประสิทธิผล ปลอดภัย และใช้อย่างสมเหตุสมผล 2. ภูมิปัญญาท้องถิ่นด้านคุณภาพ การแพทย์แผนไทย ยาจากสมุนไพร ผลิตภัณฑ์สมุนไพร เป็นฐานในการสร้างเสริมสุขภาพ และการพึ่งตนเองด้านสุขภาพ สังคม และเศรษฐกิจ 3. เพื่อให้ภาคีเครือข่ายทุกระดับใช้เป็นกรอบและทิศทางในการขับเคลื่อนภูมิปัญญาไท สุขภาพวิถีไทย ร่วมกัน

ทั้งนี้ ยุทธศาสตร์ชาติ ประกอบด้วย 3 ยุทธศาสตร์ ดังนี้ **ยุทธศาสตร์ที่ 1** สร้างภูมิปัญญาไท สุขภาพวิถีไทให้เข้มแข็ง **ยุทธศาสตร์ที่ 2** บูรณาการระบบบริการการแพทย์แผนไทย การแพทย์พื้นบ้าน การแพทย์ทางเลือกและระบบยาจากสมุนไพรกับระบบการแพทย์อื่น ๆ **ยุทธศาสตร์ที่ 3** เสริมสร้างขีดความสามารถของประชาชน บุคลากรและเครือข่าย

|  |
| --- |
| **ต่างประเทศ** |

**16. เรื่อง ร่างบันทึกความเข้าใจว่าด้วยการจัดทำกรอบความร่วมมือในการพัฒนาเศรษฐกิจและสังคมของไทยไปสู่ดิจิทัลไทยแลนด์ระหว่างกระทรวงดิจิทัลเพื่อเศรษฐกิจและสังคมแห่งราชอาณาจักรไทยและสหภาพโทรคมนาคมระหว่างประเทศ**

คณะรัฐมนตรีมีมติเห็นชอบตามที่กระทรวงดิจิทัลเพื่อเศรษฐกิจและสังคม (ดศ.) เสนอ ดังนี้

1. เห็นชอบร่างบันทึกความเข้าใจว่าด้วยการจัดทำกรอบความร่วมมือในการพัฒนาเศรษฐกิจและสังคมของไทยไปสู่ดิจิทัลไทยแลนด์ระหว่างกระทรวงดิจิทัลเพื่อเศรษฐกิจและสังคมแห่งราชอาณาจักรไทยและสหภาพโทรคมนาคมระหว่างประเทศ (Memorandum of Understanding between the Ministry of Digital Economy and Society of Thailand and the International Telecommunication Union to Establish a Framework of Cooperation on the Digital Thailand)

2. เห็นชอบว่าในกรณีที่มีผู้ลงนามฝ่ายสหภาพโทรคมนาคมระหว่างประเทศ (International Telecommunication Union : ITU) เป็นเลขาธิการสหภาพโทรคมนาคมระหว่างประเทศ ผู้ลงนามฝ่ายไทยจะเป็นรัฐมนตรีว่าการกระทรวงดิจิทัลเพื่อเศรษฐกิจและสังคมและในกรณีที่ผู้ลงนามฝ่ายสหภาพโทรคมนาคมระหว่างประเทศเป็นผู้แทนเลขาธิการสหภาพโทรคมนาคมระหว่างประเทศ ผู้ลงนามฝ่ายไทยจะเป็นปลัดกระทรวงดิจิทัลเพื่อเศรษฐกิจและสังคม

**สาระสำคัญของร่างบันทึกความเข้าใจฯ** มีวัตถุประสงค์เป็นการแสดงเจตนารมณ์ร่วมกันที่ไม่มีผลผูกพันทางกฎหมายเพื่อสร้างความร่วมมือเพื่อพัฒนาเศรษฐกิจและสังคมดิจิทัลและส่งเสริมความสัมพันธ์ระหว่างกันให้แน่นแฟ้นยิ่งขึ้น

**ขอบเขตความร่วมมือ** ประกอบด้วย 1) ส่งเสริมเยาวชนและอาสาสมัครไทยในด้านเทคโนโลยีสารสนเทศและการสื่อสาร 2) พัฒนาศักยภาพของบุคลากรและพัฒนาศูนย์ความเป็นเลิศด้านดิจิทัล ส่งเสริมและสนับสนุนการวิจัยที่เกี่ยวกับ ICT รวมทั้ง การวิจัยประยุกต์ในเรื่องอินเทอร์เน็ตของสรรพสิ่ง (IoT) วิทยาการหุ่นยนต์และการฝึกอบรมเกี่ยวกับการพัฒนาเมืองอัจฉริยะ (Smart Cities) 3) สร้างความเชื่อมั่นในเรื่องความปลอดภัยทางไซเบอร์และการป้องกันโครงสร้างพื้นฐานข้อมูลสารสนเทศที่มีความสำคัญยิ่ง รวมถึงสร้างความตระหนักรู้เกี่ยวกับวัฒนธรรมความมั่นคงปลอดภัยทางไซเบอร์และการคุ้มครองเด็กในโลกออนไลน์ และ 4) ส่งเสริมผู้ประกอบการตั้งต้นในอุตสาหกรรมดิจิทัล และผู้ประกอบการวิสาหกิจขนาดกลางและขนาดย่อม (SMEs) ให้สามารถเข้าสู่ระบบตลาดโลกได้

ทั้งนี้ บันทึกความเข้าใจดังกล่าวจะมีผลบังคับใช้นับจากวันที่ลงนามเป็นต้นไป และเนื้อหาในบันทึกความเข้าใจนี้มีผลบังคับใช้จนกว่าจะมีการขอสิ้นสุดบันทึกความเข้าใจ

**17. เรื่อง ร่างพิธีสารเพื่อแก้ไขภาคผนวก 2 และภาคผนวก 5 ของความตกลงการค้าเสรีไทย – ออสเตรเลีย**

คณะรัฐมนตรีมีมติเห็นชอบและอนุมัติตามที่กระทรวงพาณิชย์ (พณ.) เสนอดังนี้

1. เห็นชอบร่างพิธีสารเพื่อแก้ไขภาคผนวก 2 และภาคผนวก 5 ของความตกลงการค้าเสรี

ไทย – ออสเตรเลีย

1. อนุมัติให้รัฐมนตรีว่าการกระทรวงพาณิชย์หรือผู้ที่ได้รับมอบหมายจากรัฐมนตรีว่าการกระทรวง

พาณิชย์เป็นผู้ลงนามในร่างพิธีสารฯ ทั้งนี้ หากมีการแก้ไขถ้อยคำที่มิใช่สาระสำคัญและไม่ขัดต่อผลประโยชน์ของไทย ให้ พณ. ดำเนินการตามมติคณะรัฐมนตรีเมื่อวันที่ 30 มิถุนายน 2558 และเมื่อลงนามแล้ว ให้ส่งคณะกรรมการประสานงานสภานิติบัญญัติแห่งชาติพิจารณา แล้วเสนอสภานิติบัญญัติแห่งชาติทำหน้าที่รัฐสภาพิจารณาให้ความเห็นชอบพิธีสารฯ ก่อนแสดงเจตนาให้มีผลผูกพันต่อไป

1. มอบหมายให้กระทรวงการต่างประเทศดำเนินการออกหนังสือมอบอำนาจเต็ม (Full Power)

ให้รัฐมนตรีว่าการกระทรวงพาณิชย์หรือผู้ที่ได้รับมอบหมายจากรัฐมนตรีว่าการกระทรวงพาณิชย์เป็นผู้ลงนามในร่างพิธีสารเพื่อแก้ไขภาคผนวก 2 และภาคผนวก 5 ของความตกลงการค้าเสรีไทย – ออสเตรเลีย

1. มอบหมายให้กระทรวงการต่างประเทศดำเนินการจัดทำหนังสือแจ้งการมีผลใช้บังคับของ

พิธีสารฯ เมื่อสภานิติบัญญัติแห่งชาติทำหน้าที่รัฐสภามีมติเห็นชอบพิธีสารดังกล่าว และ พณ. ได้มีหนังสือแจ้งยืนยันไปยังกระทรวงการต่างประเทศแล้วว่าได้ดำเนินกระบวนการต่าง ๆ ที่จำเป็นสำหรับการมีผลใช้บังคับของพิธีสารฯ เสร็จสิ้นแล้ว

ทั้งนี้ มอบหมายให้ พณ. และกระทรวงเกษตรและสหกรณ์รับความเห็นของกระทรวง

อุตสาหกรรมและสำนักงานคณะกรรมการพัฒนาการเศรษฐกิจและสังคมแห่งชาติไปพิจารณาดำเนินการต่อไป และให้ พณ. กระทรวงเกษตรและสหกรณ์ กระทรวงวิทยาศาสตร์และเทคโนโลยี กระทรวงอุตสาหกรรม และสำนักงานคณะกรรมการส่งเสริมการลงทุน รับความเห็นของสำนักเลขาธิการคณะรัฐมนตรีไปพิจารณาต่อไปด้วย

**ร่างพิธีสารฯ** มีสาระสำคัญเป็นการแก้ไขปริมาณสินค้าที่มีการใช้มาตรการโควตาภาษี (TRQ)

ตามบัญชีแนบท้ายภาคผนวก 2 และแก้ไขปริมาณการนำเข้าสินค้าที่มีการใช้มาตรการปกป้องพิเศษ (SSG) ตามบัญชีแนบท้ายภาคผนวก 5 ของความตกลงการค้าเสรีไทย – ออสเตรเลีย (TAFTA)

**18. เรื่อง ร่างบันทึกความเข้าใจว่าด้วยความร่วมมือทางวิชาการด้านการอนุรักษ์ป่าชายเลนระหว่างกรมทรัพยากรทางทะเลและชายฝั่งกระทรวงทรัพยากรธรรมชาติและสิ่งแวดล้อมแห่งราชอาณาจักรไทยกับศูนย์ความร่วมมือด้านสิ่งแวดล้อมอาเซียน-จีน และมูลนิธิการอนุรักษ์ป่าชายเลนและพื้นที่ชุ่มน้ำเซินเจิ้น**

คณะรัฐมนตรีมีมติเห็นชอบและอนุมัติตามที่กระทรวงทรัพยากรธรรมชาติและสิ่งแวดล้อม (ทส.) เสนอ ดังนี้

1. เห็นชอบร่างบันทึกความเข้าใจว่าด้วยความร่วมมือทางวิชาการด้านการอนุรักษ์ป่าชายเลน ระหว่างกรมทรัพยากรทางทะเลและชายฝั่งกระทรวงทรัพยากรธรรมชาติและสิ่งแวดล้อมแห่งราชอาณาจักรไทย กับศูนย์ความร่วมมือด้านสิ่งแวดล้อมอาเซียน-จีน และมูลนิธิการอนุรักษ์ป่าชายเลนและพื้นที่ชุ่มน้ำเซินเจิ้นและอนุมัติให้อธิบดีกรมทรัพยากรทางทะเลและชายฝั่งหรือผู้ที่ได้รับมอบหมายเป็นผู้ลงนามในบันทึกความเข้าใจฯ

2. หากมีความจำเป็นต้องแก้ไข ปรับปรุงถ้อยคำในบันทึกความเข้าใจฯ ดังกล่าวในส่วนที่ไม่ใช่สาระสำคัญและไม่ขัดต่อผลประโยชน์ของประเทศไทยให้ ทส. สามารถดำเนินการได้โดยไม่ต้องเสนอคณะรัฐมนตรีเพื่อพิจารณาอีกครั้ง

**ร่างบันทึกความเข้าใจฯ** เป็นกรอบความร่วมมือทางวิชาการระหว่างหน่วยงานในการทำกิจกรรมต่าง ๆ ที่มุ่งเน้นการศึกษาวิจัยร่วมกันในด้านป่าชายเลน ตลอดจนสนับสนุนการแลกเปลี่ยนเจ้าหน้าที่ ที่ปฏิบัติงานด้านป่าชายเลน โดยมีวัตถุประสงค์เพื่อยกระดับศักยภาพในการอนุรักษ์ การจัดการ และการใช้ประโยชน์อย่างยั่งยืนของทรัพยากรป่าชายเลนโดยไม่ก่อให้เกิดผลผูกพันตามกฎหมายภายใต้กฎหมายระหว่างประเทศใด ๆ ระหว่างภาคีสามฝั่ง

**19. เรื่อง การลงนามและให้สัตยาบันร่างสนธิสัญญาห้ามอาวุธนิวเคลียร์**

คณะรัฐมนตรีมีมติเห็นชอบและอนุมัติตามที่กระทรวงการต่างประเทศ (กต.) เสนอ ดังนี้

1. เห็นชอบการลงนามและการให้สัตยาบันเพื่อเข้าเป็นภาคีสนธิสัญญาห้ามอาวุธนิวเคลียร์

2. เห็นชอบให้รัฐมนตรีว่าการกระทรวงการต่างประเทศหรือผู้ที่ได้รับมอบหมายเป็นผู้ลงนามในร่างสนธิสัญญาห้ามอาวุธนิวเคลียร์

3. มอบหมายให้ กต. จัดทำหนังสือมอบอำนาจเต็ม (Full Powers) ให้แก่ ผู้ลงนามในข้อ 2 ในกรณีที่ผู้ลงนามไม่ใช่รัฐมนตรีว่าการกระทรวงการต่างประเทศ

4. เห็นชอบให้ กต. เป็นผู้ดำเนินการตามกระบวนการที่เกี่ยวข้องในการให้สัตยาบัน

5. มอบหมายให้สำนักงานสภาความมั่นคงแห่งชาติ (สมช.) เป็นหน่วยประสานงานหลักระดับชาติของการดำเนินการตามพันธกรณีของสนธิสัญญาห้ามอาวุธนิวเคลียร์ ภายหลังจากที่ไทยให้สัตยาบันแล้ว

6. อนุมัติให้หลักการสำหรับการจัดสรรงบประมาณเพื่อเป็นค่าใช้จ่ายในการดำเนินการตามพันธกรณีให้แก่ สมช. ในฐานะหน่วยประสานงานหลักระดับชาติและหน่วยราชการไทยที่เกี่ยวข้อง

**สาระสำคัญของร่างสนธิสัญญาห้ามอาวุธนิวเคลียร์** ดังนี้

1. **เน้นย้ำถึงการให้ความสำคัญของการห้ามอาวุธนิวเคลียร์** ด้วยเหตุผลหลายประการ เช่น 1) ผลกระทบทางมนุษยธรรม 2) ภัยของอาวุธนิวเคลียร์ต่อความมั่นคงของมนุษย์ 3) การรักษาสิ่งแวดล้อม 4) ด้านการพัฒนาและแสดงความห่วงกังวลต่อการใช้ทรัพยากรที่มีจำกัดไปในการผลิต บำรุงรักษา และพัฒนาอาวุธนิวเคลียร์ให้ทันสมัย และ 5) รวมถึงการสนับสนุนการสร้างความตระหนักรู้ของประชาชนและเยาวชน เป็นต้น ซึ่งประเทศไทยให้ความสำคัญและมีบทบาทอย่างต่อเนื่องในการสร้างสภาพแวดล้อมและปัจจัยที่เอื้อต่อสันติภาพ ความมั่นคง และการพัฒนาที่ยั่งยืน

2. **เน้นย้ำถึงบทบาทของจิตสำนึกสาธารณะในการส่งเสริมหลักการทางมนุษยธรรมเรียกร้องการกำจัดอาวุธนิวเคลียร์โดยสิ้นเชิง** และยอมรับความพยายามของสหประชาชาติ กลุ่มองค์กรกาชาดและเสี้ยววงเดือนแดงระหว่างประเทศ องค์การระหว่างประเทศและองค์การภูมิภาค องค์กรเอกชน ผู้นำทางศาสนา สมาชิกรัฐสภา นักวิชาการ และกลุ่มฮิบาคูฉะ (เหยื่อจากการใช้อาวุธนิวเคลียร์)

**20. เรื่อง พิธีสารว่าด้วยความร่วมมือระหว่างกระทรวงการต่างประเทศแห่งราชอาราจักรไทยกับกระทรวงการต่างประเทศจอร์เจีย**

คณะรัฐมนตรีมีมติเห็นชอบและอนุมัติตามที่กระทรวงการต่างประเทศ (กต.) เสนอ ดังนี้

1. เห็นชอบร่างพิธีสารว่าด้วยความร่วมมือระหว่างกระทรวงการต่างประเทศแห่งราชอาณาจักรไทยกับกระทรวงการต่างประเทศจอร์เจีย และหากมีความจำเป็นต้องแก้ไขปรับปรุงร่างพิธีสารฯ ในส่วนที่ไม่ใช่สาระสำคัญและไม่ขัดต่อผลประโยชน์ของไทย ให้ กต. สามารถดำเนินการได้โดยไม่ต้องเสนอคณะรัฐมนตรีพิจารณาอีกครั้ง

2. อนุมัติให้รัฐมนตรีว่าการกระทรวงต่างประเทศ หรือผู้ที่ได้รับมอบหมายเป็นผู้ลงนามในพิธีสารฯ

**สาระสำคัญของร่างพิธีสารฯ** มีวัตถุประสงค์เพื่อส่งเสริมความร่วมมือด้านการเมือง เศรษฐกิจ และวัฒนธรรมระหว่างรัฐทั้งสอง ตั้งเป้าที่จะพัฒนาและกระชับความสัมพันธ์ฉันมิตรระหว่างชาติทั้งสอง โดยสอดคล้องกับกฎบัตรสหประชาชาติ พิจารณาถึงประโยชน์ของการปรึกษาหารือและแลกเปลี่ยนข้อคิดเห็นในระดับต่าง ๆ ซึ่งสอดคล้องกับผลประโยชน์ของภาคี โดยมีผลบังคับใช้ในวันที่ลงนามและจะมีผลใช้บังคับเป็นระยะเวลา 5 ปี และจะได้รับการต่ออายุโดยอัตโนมัติต่อไปอีกเป็นระยะคราวละ 5 ปี เว้นแต่ภาคีฝ่ายใดฝ่ายหนึ่งจะแจ้งบอกเลิกพิธีสารฉบับนี้โดยแจ้งเป็นลายลักษณ์อักษรให้ภาคีอีกฝ่ายหนึ่งทราบ ผ่านทางช่องทางการทูตเป็นเวลา 6 เดือนก่อนครบ

กำหนด 5 ปี

**21. เรื่อง ขอความเห็นชอบต่อเอกสารท่าทีไทยสำหรับการประชุมสมัชชาสหประชาชาติสมัยสามัญ ครั้งที่ 72**

คณะรัฐมนตรีมีมติเห็นชอบตามที่กระทรวงการต่างประเทศ (กต.) เสนอ ดังนี้

1. เห็นชอบร่างเอกสารท่าทีไทยสำหรับการประชุมสมัชชาสหประชาชาติ สมัยสามัญ (United Nations General Assembly - UNGA) ครั้งที่ 72

2. หากมีการแก้ไขร่างเอกสารดังกล่าวที่มิใช่สาระสำคัญหรือขัดต่อผลประโยชน์ของประเทศไทย อนุมัติให้ กต. พิจารณาและดำเนินการโดยไม่ต้องขอความเห็นชอบจากคณะรัฐมนตรีเพื่อพิจารณาอีก

**สาระสำคัญของร่างเอกสารท่าทีไทย**ครอบคลุมประเด็นต่าง ๆ ตามระเบียบวาระการประชุมสมัชชาสหประชาชาติที่ไทยให้ความสำคัญในแต่ละหมวด รวม 9 หมวด ดังนี้ **หมวดA** การเจริญเติบโตทางเศรษฐกิจและการพัฒนาที่ยั่งยืน **หมวด B** การรักษาสันติภาพและความมั่นคงระหว่างประเทศ **หมวด C** การพัฒนาทวีปแอฟริกา **หมวด D** สิทธิมนุษยชน **หมวด E** การให้ความช่วยเหลือด้านมนุษยธรรม **หมวด F** ความยุติธรรมและกฎหมายระหว่างประเทศ **หมวด G** การลดอาวุธ **หมวด H** การควบคุมสารเสพติด การป้องกันอาชญากรรมและการต่อต้านการก่อการร้ายระหว่างประเทศทุกรูปแบบ **และหมวด I** การบริหารจัดการอื่น ๆ

**22. เรื่อง ร่างอนุสัญญากรอบการท่องเที่ยวอย่างมีจริยธรรมและเอกสารอื่นที่เกี่ยวข้อง**

คณะรัฐมนตรีมีมติเห็นชอบและอนุมัติตามที่กระทรวงการท่องเที่ยวและกีฬา (กก.) เสนอ ดังนี้

1. เห็นชอบในหลักการต่อการรับรองเอกสาร 3 ฉบับ ได้แก่ (1) ร่างอนุสัญญากรอบการท่องเที่ยวอย่างมีจริยธรรม (Draft Framework Convention on Tourism Ethics) (2) พิธีสารเลือกรับ (Optional Protocol) และ (3) แนวทางพิเศษสำหรับการพิจารณาและความเป็นไปได้ในการรับรองอนุสัญญากรอบ การท่องเที่ยวอย่างมีจริยธรรมโดยที่ประชุมสมัชชาสมัยสามัญ ครั้งที่22 (Special Guidelines for the consideration and possible adoption of the Framework Convention on Tourism Ethics by the 22nd session of the General Assembly) โดยหากมีความจำเป็นต้องปรับปรุงแก้ไขร่างเอกสารดังกล่าว ที่ไม่ใช่สาระสำคัญหรือไม่ขัดต่อผลประโยชน์ของประเทศไทยให้ กก. ดำเนินการได้ โดยไม่ต้องเสนอคณะรัฐมนตรีพิจารณาอีกครั้ง

2. อนุมัติให้รัฐมนตรีว่าการกระทรวงการท่องเที่ยวและกีฬาหรือผู้ที่ได้รับมอบหมายเป็นผู้รับรองและลงนามในร่างเอกสาร 2 ฉบับ ได้แก่ (1) ร่างอนุสัญญากรอบการท่องเที่ยวอย่างมีจริยธรรม และ (2) พิธีสารเลือกรับ โดยจะสามารถลงนามได้ภายในระยะเวลา 1 ปี ณ สำนักงานใหญ่ขององค์การการท่องเที่ยวโลก (World Tourism Organization: UNWTO) กรุงมาดริด ราชอาณาจักรสเปนนับจากวันที่รับรองเอกสารฯ ดังกล่าว

3. อนุมัติให้กระทรวงการต่างประเทศ (กต.) ดำเนินการดังนี้ (1) จัดทำหนังสือมอบอำนาจ (Full Powers) ให้แก่รัฐมนตรีว่าการกระทรวงการท่องเที่ยวและกีฬาหรือผู้ได้รับมอบหมาย และ (2) ดำเนินการยื่นสัตยาบันสารต่อร่างอนุสัญญากรอบการท่องเที่ยวอย่างมีจริยธรรม และพิธีสารเลือกรับ

**สาระสำคัญของเอกสารต่าง ๆ มีดังนี้**

1. ร่างอนุสัญญากรอบการท่องเที่ยวอย่างมีจริยธรรม มี**วัตถุประสงค์และขอบเขต** เพื่อส่งเสริมการท่องเที่ยวอย่างมีความรับผิดชอบ การท่องเที่ยวอย่างยั่งยืน และการท่องเที่ยวเพื่อคนทั้งมวล โดยการปฏิบัติตามหลักจริยธรรมของการท่องเที่ยว

**วิธีการนำไปปฏิบัติ** (1) ส่งเสริมการท่องเที่ยวโดยกำหนดนโยบายและใช้กฎหมาย รวมทั้งกฎระเบียบที่สอดคล้องกับหลักจริยธรรมด้านการท่องเที่ยวของอนุสัญญาฯ (2) ส่งรายงานที่เกี่ยวกับการนำไปใช้และผลกระทบของการปฏิบัติตามนโยบายกฎหมาย และกฎระเบียบแห่งชาติที่สอดคล้องกับหลักจริยธรรมด้านการท่องเที่ยวเป็นคราว ๆ ต่อคณะกรรมาธิการจรรยาบรรณการท่องเที่ยวโลก

**2.** **พิธีสารเลือกรับ** มีวัตถุประสงค์เพื่อเสริมอนุสัญญาฯ ด้วยเครื่องมือทางกฎหมาย โดยเป็นกระบวนการในการระงับข้อพิพาทที่ปฏิบัติตามหลักจริยธรรม

**3. แนวทางพิเศษสำหรับการพิจารณาและความเป็นไปได้ในการรับรองอนุสัญญาฯ โดยที่ประชุมสมัชชาสมัยสามัญ ครั้งที่ 22** มีขอบเขตและวัตถุประสงค์เพื่อเป็นแนวทางเกี่ยวกับการพิจารณา อนุมัติ และความเป็นไปได้ในการรับรองร่างอนุสัญญาฯ

**23. เรื่อง ขอความเห็นชอบร่างแถลงการณ์มะนิลาว่าด้วยการต่อต้านการเพิ่มขึ้นของลัทธินิยมความรุนแรงและกลุ่มคนหัวรุนแรง (Manila Declaration to Combat the Rise of Radicalization and Violent Extremism) และร่างแถลงการณ์อาเซียนว่าด้วยการปราบปรามอาชญากรรมทางเทคโนโลยี (ASEAN Declaration to Combat Cybercrime)**

คณะรัฐมนตรีมีมติเห็นชอบและอนุมัติตามที่สำนักงานตำรวจแห่งชาติ (ตช.) เสนอ ดังนี้

1. เห็นชอบร่างแถลงการณ์มะนิลาว่าด้วยการต่อต้านการเพิ่มขึ้นของลัทธินิยมความรุนแรงและกลุ่มคนหัวรุนแรง (Manila Declaration to Combat the Rise of Radicalization and Violent Extremism) และร่างแถลงการณ์อาเซียนว่าด้วยการปราบปรามอาชญากรรมทางเทคโนโลยี (ASEAN Declaration to Combat Cybercrime) เพื่อจะได้นำร่างแถลงการณ์ฯ ทั้งสองฉบับเข้าในวาระการประชุมระดับอาเซียนด้านอาชญากรรมข้ามชาติ ครั้งที่ 11 (11th ASEAN Ministerial Meeting on Transnational Crime) ระหว่างวันที่ 18-21 กันยายน 2560 ณ กรุงมะนิลา สาธารณรัฐฟิลิปินส์

2. อนุมัติให้ ตช. สามารถดำเนินการแก้ไขปรับปรุงร่างแถลงการณ์ฯ ทั้งสองฉบับ ในส่วนที่ไม่ใช่สาระสำคัญได้ (หากมีความจำเป็น) โดยไม่ต้องเสนอคณะรัฐมนตรีพิจารณาอีกครั้ง

**สาระสำคัญของร่างแถลงการณ์ทั้ง 2 ฉบับ** มีดังนี้

1. **ร่างแถลงการณ์มะนิลาว่าด้วยการต่อต้านการเพิ่มขึ้นของลัทธินิยมความรุนแรงและกลุ่มคนหัวรุนแรง** เป็นความร่วมมือกันในการเสริมสร้างความมั่นคงและสันติภาพในภูมิภาคอาเซียนเพื่อความเจริญเติบโตในทางเศรษฐกิจและสังคมอย่างเท่าเทียม การให้ความสำคัญในบทบาทของพลเรือน ภาคเอกชน และหน่วยงานที่ไม่ใช่ภาครัฐในการให้ความร่วมมือกับประเทศสมาชิกอาเซียนเพื่อเสริมสร้างมาตรการในการป้องกันกระบวนการทำงานของกลุ่มคนนิยมความรุนแรง ซึ่งอาจจะนำไปสู่ปัญหาการก่อการร้ายได้ รวมทั้งดำเนินการปราบปรามลัทธินิยมความรุนแรงและกลุ่มคนหัวรุนแรง และสกัดกั้นการเข้าร่วมกิจกรรมต่าง ๆ ที่จะนำไปสู่การก่อการร้ายในทุกมิติ เป็นต้น

2. **ร่างแถลงการณ์อาเซียนว่าด้วยการปราบปรามอาชญากรรมทางเทคโนโลยี** ให้ความสำคัญของการปรับปรุงกฎหมายที่เกี่ยวข้องกับอาชญากรรมทางเทคโนโลยีและหลักฐานทางอิเล็กทรอนิกส์สนับสนุนการร่างกรอบการทำงานระดับภูมิภาคเพื่อความร่วมมือระหว่างประเทศสมาชิกและแผนปฏิบัติการระดับชาติในการปราบปรามอาชญากรรมทางเทคโนโลยีเสริมสร้างความร่วมมือระหว่างประเทศสมาชิกยกระดับความร่วมมือและการประสานงานระหว่างหน่วยงานต่าง ๆ ในอาเซียน และหน่วยงานระดับชาติอื่น ๆ ที่เกี่ยวข้องที่รับผิดชอบการจัดการอาชญากรรมทางเทคโนโลยี เพื่อส่งเสริมมาตรการในการแลกเปลี่ยนข้อมูล ประสบการณ์ และแนวทางการปฏิบัติ เป็นต้น

**24. เรื่อง ความตกลงให้การสนับสนุนด้านการเงินระหว่างอาเซียนกับสหภาพยุโรปโครงการการรวมตัวทางเศรษฐกิจระดับภูมิภาคอาเซียนจากสหภาพยุโรป เพิ่มเติม (ARISE Plus)**

คณะรัฐมนตรีมีมติเห็นชอบและอนุมัติตามที่กระทรวงการต่างประเทศ (กต.) เสนอ ดังนี้

1. เห็นชอบร่างความตกลงให้การสนับสนุนด้านการเงินระหว่างอาเซียนกับสหภาพยุโรปโครงการการรวมตัวทางเศรษฐกิจระดับภูมิภาคอาเซียนจากสหภาพยุโรป เพิ่มเติม (ASEAN Regional Integration Support from the EU: ARISE Plus) โดยหากมีความจำเป็นต้องแก้ไขร่างความตกลงในส่วนที่ไม่ใช่สาระสำคัญหรือไม่ขัดต่อผลประโยชน์ของไทย ให้ กต. ดำเนินการได้โดยไม่ต้องเสนอคระรัฐมนตรีเพื่อพิจารณาอีก และหลังจากนั้นให้รายงานผลเพื่อคณะรัฐมนตรีทราบต่อไป

2. อนุมัติให้เลขาธิการอาเซียนหรือผู้แทนเป็นผู้ลงนามในร่างความตกลงฯ โครงการ ARISE Plus และให้ กต. แจ้งสำนักเลขาธิการอาเซียนผ่านคณะผู้แทนถาวรไทยประจำอาเซียน ณ กรุงจาการ์ตาว่ารัฐบาลไทยเห็นชอบร่างความตกลงฯ โครงการ ARISE Plus และให้เลขาธิการอาเซียนหรือผู้แทนเป็นผู้ลงนามในร่างความตกลงดังกล่าว

**สาระสำคัญของร่างความตกลงให้ความสนับสนุนด้านการเงินสำหรับโครงการ ARISE Plus**มีวัตถุประสงค์เพื่อส่งเสริมการบูรณาการเศรษฐกิจและสนับสนุนการดำเนินการตามแผนงานประชาคม เศรษฐกิจอาเซียน 2025 และเป้าประสงค์เฉพาะ เช่น การปรับปรุงศุลกากร การอำนวยความสะดวกด้านการค้าและการขนส่ง สิทธิในทรัพย์สินทางปัญญา นโยบายแข่งขันความร่วมมืออาหารและยา และการมีส่วนร่วมของภาคเอกชน เป็นต้น

**25. เรื่อง ขอความเห็นชอบการเป็นเจ้าภาพร่วมและการรับรองร่างปฏิญญาทางการเมืองของกิจกรรมระดับสูงว่าด้วยการปฏิรูปสหประชาชาติ**

คณะรัฐมนตรีมีมติเห็นชอบและอนุมัติตามที่กระทรวงการต่างประเทศ (กต.) เสนอ ดังนี้

1. เห็นชอบให้ประเทศไทยเป็นเจ้าภาพร่วมและรับรองร่างปฏิญญาทางการเมืองของกิจกรรมระดับสูงว่าด้วยการปฏิรูปสหประชาชาติ

2. อนุมัติให้ผู้แทนคณะผู้แทนถาวรไทยประจำสหประชาชาติ ณ นครนิวยอร์ก ลงนามรับรองร่างปฏิญญาฯ

3. หากมีการแก้ไขร่างปฏิญญาดังกล่าวที่มิใช่สาระสำคัญหรือขัดต่อผลประโยชน์ของประเทศไทย ให้ กต. พิจารณาและดำเนินการโดยไม่ต้องขอความเห็นชอบจากคณะรัฐมนตรีเพื่อพิจารณาอีก

**สาระสำคัญของเรื่อง**

กต. รายงานว่า

1. ประธานาธิบดีสหรัฐอเมริกาจะเป็นเจ้าภาพจัดกิจกรรม Event on United Nations Reforms with Reform – Minded Member States ในวันที่ 18 กันยายน 2560 ในช่วงการประชุมสมัชชาสหประชาชาติ สมัยสามัญ ครั้งที่ 72 (72nd Session of the United Nations General Assembly – UNGA 72) ณ นครนิวยอร์ก สหรัฐอเมริกา และได้เชิญกลุ่มประเทศจำนวนหนึ่ง เช่น ไทย จีน อินเดีย อินโดนิเซีย และแคนาดาเป็นเจ้าภาพร่วมกิจกรรมดังกล่าว ตลอดจนร่วมรับรองร่างปฏิญญาฯ ซึ่งยกร่างโดยสหรัฐอเมริกาเพื่อแสดงเจตนารมณ์สนับสนุนเลขาธิการสหประชาชาติในการปฏิรูปสหประชาชาติ

2. การเป็นเจ้าภาพร่วมและการรับรองร่างปฏิญญาฯ จะช่วยส่งเสริมบทบาทของไทยในกรอบพหุภาคีในฐานะประเทศที่ร่วมปกป้องผลประโยชน์ของกลุ่มประเทศกำลังพัฒนาในกระบวนการปฏิรูปสหประชาชาติและช่วยส่งเสริมสัมพันธไมตรีไทยกับสหรัฐอเมริกาซึ่งเป็นผู้ริเริ่มยกร่างปฏิญญาฯ

3. ร่างปฏิญญาทางการเมืองฯ มีสาระสำคัญเพื่อนแสดงเจตนารมณ์สนับสนุนเลขาธิการสหประชาชาติในการปฏิรูปสหประชาชาติโดยเน้นประเด็นหลัก เช่น การส่งเสริมความเป็นหุ้นส่วนและความไว้วางใจระหว่างรัฐสมาชิกสหประชาชาติ การปฏิรูปการบริหารจัดการให้มีประสิทธิภาพและให้ความสำคัญกับระดับปฏิบัติในภาคสนาม การส่งเสริมความโปร่งใสและกลไกตรวจสอบดูแล การลดความซ้ำซ้อนของอาณัติของกลไกภายใต้สหประชาชาติและการพัฒนานโยบายการบริหารจัดการทรัพยากรบุคคลเพื่อส่งเสริมความสมดุลทางเพศและความหลากหลายทางภูมิศาสตร์ของเจ้าหน้าที่สหประชาชาติ เป็นต้น

|  |
| --- |
| **แต่งตั้ง** |

**26. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ (สำนักนายกรัฐมนตรี)**

คณะรัฐมนตรีมีมติอนุมัติตามที่สำนักงานคณะกรรมการพัฒนาการเศรษฐกิจและสังคมแห่งชาติเสนอแต่งตั้งข้าราชการพลเรือนสามัญ สังกัดสำนักนายกรัฐมนตรี ให้ดำรงตำแหน่งประเภทวิชาการระดับทรงคุณวุฒิ จำนวน 2 ราย ตั้งแต่วันที่มีคุณสมบัติครบถ้วนสมบูรณ์ ดังนี้

1. **นายเอนก มีมงคล** ผู้อำนวยการสำนักพัฒนาเศรษฐกิจและสังคมภาคใต้ สำนักงานคณะกรรมการพัฒนาการเศรษฐกิจและสังคมแห่งชาติ ดำรงตำแหน่ง ที่ปรึกษาด้านนโยบายและแผนงาน (นักวิเคราะห์นโยบายและแผนทรงคุณวุฒิ) สำนักงานคณะกรรมการพัฒนาการเศรษฐกิจและสังคมแห่งชาติ ตั้งแต่วันที่ 11 เมษายน 2560

2. **นายวิโรจน์ นรารักษ์** ผู้อำนวยการสำนักบัญชีประชาชาติ สำนักงานคณะกรรมการพัฒนาการเศรษฐกิจและสังคมแห่งชาติ ดำรงตำแหน่ง ที่ปรึกษาด้านนโยบายและแผนงาน (นักวิเคราะห์นโยบายและแผนทรงคุณวุฒิ) สำนักงานคณะกรรมการพัฒนาการเศรษฐกิจและสังคมแห่งชาติ ตั้งแต่วันที่ 27 เมษายน 2560

ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**27. เรื่อง รัฐบาลสาธารณรัฐออสเตรียเสนอขอแต่งตั้งเอกอัครราชทูตวิสามัญผู้มีอำนาจเต็มแห่งสาธารณ รัฐออสเตรียประจำประเทศไทย (กระทรวงการต่างประเทศ)**

คณะรัฐมนตรีมีมติอนุมัติ กรณีรัฐบาลสาธารณรัฐออสเตรียมีความประสงค์ขอแต่งตั้ง  **นางอีวา แฮเกอร์** (Mrs. Eva Hager) ให้ดำรงตำแหน่ง เอกอัครราชทูตวิสามัญผู้มีอำนาจเต็มแห่งสาธารณรัฐออสเตรียประจำประเทศไทย คนใหม่ โดยมีถิ่นพำนัก ณ กรุงเทพมหานคร สืบแทน นายเอนโน โดรฟีนิก (Mr. Enno Drofenik) ตามที่กระทรวงการต่างประเทศเสนอ

**28. เรื่อง การแต่งตั้งประธานกรรมการในคณะกรรมการบริหารสถาบันส่งเสริมความปลอดภัยอาชีวอนามัย และสภาพแวดล้อมในการทำงาน แทนตำแหน่งที่ว่าง**

คณะรัฐมนตรีมีมติอนุมัติตามที่กระทรวงแรงงานเสนอแต่งตั้ง **พลเอก อภิชาต แสงรุ่งเรือง** เป็นประธานกรรมการในคณะกรรมการบริหารสถาบันส่งเสริมความปลอดภัย อาชีวอนามัย และสภาพแวดล้อมในการทำงาน แทนตำแหน่งว่างทั้งนี้ ตั้งแต่วันที่ 12 กันยายน 2560 เป็นต้นไป

**29. เรื่อง การแต่งตั้งข้าราชการให้ดำรงตำแหน่งประเภทบริหารระดับสูง (กระทรวงเกษตรและสหกรณ์)**

คณะรัฐมนตรีมีมติอนุมัติตามที่กระทรวงเกษตรและสหกรณ์ (กษ.) เสนอแต่งตั้งข้าราชการพลเรือนสามัญ สังกัดกระทรวงเกษตรและสหกรณ์ ให้ดำรงตำแหน่งประเภทบริหารระดับสูง จำนวน 11 ราย ดังนี้

1. **นายสมเกียรติ ประจำวงษ์** รองอธิบดีกรมชลประทาน ดำรงตำแหน่งอธิบดีกรมชลประทาน
2. **นางสาวเสริมสุข สลักเพ็ชร์** รองอธิบดีกรมวิชาการเกษตร ดำรงตำแหน่งเลขาธิการสำนักงาน

มาตรฐานสินค้าเกษตรและอาหารแห่งชาติ

1. **นายพิเชษฐ์ วิริยะพาหะ** รองอธิบดีกรมส่งเสริมสหกรณ์ ดำรงตำแหน่งอธิบดีกรมส่งเสริม

สหกรณ์

1. **นายสรวิศ ธานีโต** รองอธิบดีกรมปศุสัตว์ ดำรงตำแหน่งผู้ตรวจราชการกระทรวง

สำนักงานปลัดกระทรวง

1. **นายมีศักดิ์ ภักดีคง** รองอธิบดีกรมประมง ดำรงตำแหน่งผู้ตรวจราชการกระทรวง

สำนักงานปลัดกระทรวง

1. **นางจันทร์ธิดา มีเดช** รองเลขาธิการสำนักงานเศรษฐกิจการเกษตร ดำรงตำแหน่ง

ผู้ตรวจราชการกระทรวง สำนักงานปลัดกระทรวง

1. **นางสาววราภรณ์ พรหมพจน์** รองอธิบดีกรมวิชาการเกษตร ดำรงตำแหน่งผู้ตรวจราชการ

กระทรวง สำนักงานปลัดกระทรวง

1. **นางสาวเบญจพร ชาครานนท์** รองอธิบดีกรมพัฒนาที่ดิน ดำรงตำแหน่งผู้ตรวจราชการ

กระทรวง สำนักงานปลัดกระทรวง

1. **นางสาวจิรทรัพย์ ปลอดกระโทก** รองอธิบดีกรมตรวจบัญชีสหกรณ์ ดำรงตำแหน่ง

ผู้ตรวจราชการกระทรวง สำนักงานปลัดกระทรวง

1. **นายอานัติ วิเศษรจนา** รองเลขาธิการสำนักงานมาตรฐานสินค้าเกษตรและอาหารแห่งชาติ

ดำรงตำแหน่ง ผู้ตรวจราชการกระทรวง สำนักงานปลัดกระทรวง

1. **นายคมสัน จำรูญพงษ์** รองเลขาธิการสำนักงานเศรษฐกิจการเกษตร ดำรงตำแหน่ง

ผู้ตรวจราชการกระทรวง สำนักงานปลัดกระทรวง

ตั้งแต่วันที่ 1 ตุลาคม 2560 เป็นต้นไป เพื่อทดแทนผู้ที่จะเกษียณอายุราชการและทดแทนตำแหน่งที่จะว่าง ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**30. เรื่อง แต่งตั้งผู้อำนวยการองค์การคลังสินค้า**

คณะรัฐมนตรีมีมติเห็นชอบตามที่กระทรวงพาณิชย์เสนอแต่งตั้ง **นางอินทิรา โภคปุณนารักษ์** ดำรงตำแหน่งผู้อำนวยการองค์การคลังสินค้า โดยให้มีผลตั้งแต่ที่ลงนามในสัญญาจ้างเป็นต้นไป

**31. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงพลังงาน)**

คณะรัฐมนตรีมีมติอนุมัติตามที่กระทรวงพลังงานเสนอแต่งตั้งข้าราชการพลเรือนสามัญ สังกัดกระทรวงพลังงาน ให้ดำรงตำแหน่งประเภทบริหารระดับสูง จำนวน 2 ราย ดังนี้

1. **นายวิศักดิ์ วัฒนศัพท์** รองอธิบดีกรมธุรกิจพลังงาน ดำรงตำแหน่งผู้ตรวจราชการกระทรวง

สำนักงานปลัดกระทรวง

1. **นายประเสริฐ สินสุขประเสริฐ** รองผู้อำนวยการสำนักงานนโยบายและแผนพลังงาน

ดำรงตำแหน่ง ผู้ตรวจราชการกระทรวง สำนักงานปลัดกระทรวง

ตั้งแต่วันที่ 1 ตุลาคม 2560 เป็นต้นไป เพื่อทดแทนผู้ที่จะเกษียณอายุราชการ

ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**32. เรื่อง แต่งตั้งประธานกรรมการ กรรมการผู้แทนองค์กรชุมชน และกรรมการผู้ทรงคุณวุฒิในคณะกรรมการสถาบันพัฒนาองค์กรชุมชน**

คณะรัฐมนตรีมีมติอนุมัติตามที่กระทรวงพัฒนาสังคมและความมั่นคงของมนุษย์เสนอแต่งตั้ง ประธานกรรมการ กรรมการผู้แทนองค์กรชุมชน และกรรมการผู้ทรงคุณวุฒิในคณะกรรมการสถาบันพัฒนาองค์กรชุมชน รวม 6 คน ดังนี้

1. นายสมพร ใช้บางยาง ประธานกรรมการ
2. นางฑิฆัมพร กองสอน กรรมการผู้แทนองค์กรชุมชน
3. นายจินดา บุญจันทร์ กรรมการผู้แทนองค์กรชุมชน
4. นายไพโรจน์ สุวรรณหงส์ กรรมการผู้แทนองค์กรชุมชน
5. นายแก้ว สังข์ชู กรรมการผู้ทรงคุณวุฒิ
6. นายชัชวาล ทองดีเลิศ กรรมการผู้ทรงคุณวุฒิ

ทั้งนี้ ตั้งแต่วันที่ 12 กันยายน 2560 เป็นต้นไป

**33. เรื่อง แต่งตั้งกรรมการผู้ทรงคุณวุฒิในคณะกรรมการป้องกันและปราบปรามยาเสพติด**

คณะรัฐมนตรีมีมติอนุมัติตามที่กระทรวงยุติธรรมเสนอแต่งตั้งกรรมการผู้ทรงคุณวุฒิในคณะกรรมการป้องกันและปราบปรามยาเสพติด (ป.ป.ส.) จำนวน 3 คน ดังนี้

1. รองศาสตราจารย์สุริยเดว ทรีปาตี
2. ผู้ช่วยศาสตราจารย์อภินันท์ อร่ามรัตย์
3. นายพิทยา จินาวัฒน์

ทั้งนี้ ตั้งแต่วันที่ 12 กันยายน 2560 เป็นต้นไป

**34. เรื่อง การแต่งตั้งกรรมการในคณะกรรมการสภาการศึกษา**

คณะรัฐมนตรีมีมติเห็นชอบตามที่กระทรวงศึกษาธิการ (ศธ.) เสนอ แต่งตั้งกรรมการในคณะกรรมการสภาการศึกษา จำนวน 28 คน/รูป ดังนี้

1. กรรมการที่เป็นผู้แทนองค์กรเอกชน

นายอรรถการ ตฤษณารังสี

1. กรรมการที่เป็นผู้แทนองค์กรปกครองส่วนท้องถิ่น

นางสาวสมใจ สุวรรณศุภพนา

1. กรรมการที่เป็นผู้แทนองค์กรวิชาชีพ

นายวรชาติ เฉิดชมจันทร์

1. กรรมการที่เป็นพระภิกษุซึ่งเป็นผู้แทนคณะสงฆ์
   1. พระพรหมมุนี (สุชิน อคฺคชิโน)
   2. พระราชวรมุนี (พล อาภากโร)
2. กรรมการที่เป็นผู้แทนคณะกรรมการกลางอิสลามแห่งประเทศไทย

รองศาสตราจารย์วินัย ดะห์ลัน

1. กรรมการที่เป็นผู้แทนองค์กรศาสนาอื่น

นายปานชัย สิงห์สัจเทพ

1. กรรมการผู้ทรงคุณวุฒิ

7.1 ศาสตราจารย์ชุติมา สัจจานนท์ ด้านการศึกษา

7.2 นายสุภกร บัวสาย ด้านการศึกษา

7.3 รองศาสตราจารย์อนุชาติ พวงสำลี ด้านการศึกษา

7.4 นายกิตติศักดิ์ มังคละคีรี ด้านกฎหมาย

7.5 นายอภิมุข สุขประสิทธิ์ ด้านกฎหมาย

7.6 นายอำนาจ บัวศิริ ด้านศาสนา วัฒนธรรม และภูมิปัญญา

7.7 นางจรวยพร ธรณิรทร์ ด้านการกีฬา กิจการเยาวชน ลูกเสือ

ยุวกาชาด และเนตรนารี

8. รองศาสตราจารย์จีรเดช อู่สวัสดิ์ ด้านมาตรฐานและการประกันคุณภาพ

การศึกษา และการวัดและประเมินผล การศึกษา

9. ศาสตราจารย์ชนิตา รักษ์พลเมือง ด้านมาตรฐานและการประกันคุณภาพ การศึกษา และการวัด และประเมินผล การศึกษา

10. นายกอบศักดิ์ ภูตระกูล ด้านเศรษฐกิจ การเงิน การคลัง ธุรกิจ

และบริการ

11. นายนนทวัฒน์ สุขผล ด้านเศรษฐกิจ การเงิน การคลัง ธุรกิจ

และการบริการ

12. นายบดินทร์ อูนากูล ด้านเศรษฐกิจ การเงิน การคลัง ธุรกิจ

และการบริการ

13. นายสุกิจ อุทินทุ ด้านเศรษฐกิจ การเงิน การคลัง ธุรกิจ

และการบริการ

14. นายวัลลภ ตังคณานุรักษ์ ด้านพัฒนาสังคมและสิทธิมนุษยชน

15. ศาสตราจารย์สุพจน์ หารหนองบัว ด้านวิทยาศาสตร์ เทคโนโลยีและการสื่อสาร

16. นายธาดา เศวตศิลา ด้านสื่อสารมวลชน

17. นายเกียรติชัย โสภาเสถียรพงศ์ ด้านการเมืองการปกครอง

18. รองศาสตราจารย์บัณฑิต ทิพากร ด้านทรัพยากรธรรมชาติและสิ่งแวดล้อม

19. นายบัณฑูร เศรษฐศิโรตม์ ด้านทรัพยากรธรรมชาติและสิ่งแวดล้อม

20. พลเอก พหล สง่าเนตร ด้านส่งเสริมการป้องกันและปราบปราม

การทุจริต

21. นายกิติ มาดิลกโกวิท ด้านการผลิตและพัฒนากำลังคน

ทั้งนี้ ตั้งแต่วันที่ 12 กันยายน 2560 เป็นต้นไป

**35. เรื่อง การแต่งตั้งข้าราชการให้ดำรงตำแหน่งประเภทบริหารระดับสูง กระทรวงมหาดไทย**

คณะรัฐมนตรีมีมติอนุมัติตามที่กระทรวงมหาดไทยเสนอดังนี้

**1. แต่งตั้งผู้ตรวจราชการกระทรวง จำนวน 4 ราย** ตั้งแต่วันที่ 1 ตุลาคม 2560 ดังนี้

1.1 นายสยาม ศิริมงคล รองผู้ว่าราชการจังหวัด (นักปกครอง ระดับต้น)

จังหวัดสมุทรปราการ สำนักงานปลัดกระทรวง ให้ดำรงตำแหน่งผู้ตรวจราชการกระทรวง (ผู้ตรวจราชการกระทรวง ระดับสูง) สำนักงานปลัดกระทรวง

1.2 นายวิบูลย์ รัตนาภรณ์วงศ์ รองผู้ว่าราชการจังหวัด (นักปกครอง ระดับต้น)

จังหวัดปราจีนบุรี สำนักงานปลัดกระทรวง ให้ดำรงตำแหน่งผู้ตรวจราชการกระทรวง (ผู้ตรวจราชการกระทรวง ระดับสูง) สำนักงานปลัดกระทรวง

1.3 นายนิรัตน์ พงษ์สิทธิถาวร รองผู้ว่าราชการจังหวัด (นักปกครอง ระดับต้น)

จังหวัดปทุมธานี สำนักงานปลัดกระทรวง ให้ดำรงตำแหน่งผู้ตรวจราชการกระทรวง (ผู้ตรวจราชการกระทรวง ระดับสูง) สำนักงานปลัดกระทรวง

1.4 นายสมคิด จันทมฤก ผู้ช่วยปลัดกระทรวง (นักบริหาร ระดับต้น)

สำนักงานปลัดกระทรวง ให้ดำรงตำแหน่งผู้ตรวจราชการกระทรวง (ผู้ตรวจราชการกระทรวงระดับสูง)

สำนักงานปลัดกระทรวง

**2. แต่งตั้งผู้ว่าราชการจังหวัด จำนวน 22 ราย** ตั้งแต่วันที่ 1 ตุลาคม 2560 ดังนี้

2.1 นายธัชชัย สีสุวรรณ รองผู้ว่าราชการจังหวัด (นักปกครอง ระดับต้น)

จังหวัดพิษณุโลก สำนักงานปลัดกระทรวง ให้ดำรงตำแหน่งผู้ว่าราชการจังหวัด (นักปกครอง ระดับสูง)

จังหวัดกำแพงเพชร สำนักงานปลัดกระทรวง

2.2 นายประจญ ปรัชญ์สกุล รองผู้ว่าราชการจังหวัด (นักปกครอง ระดับต้น)

จังหวัดพะเยา สำนักงานปลัดกระทรวง ให้ดำรงตำแหน่งผู้ว่าราชการจังหวัด (นักปกครอง ระดับสูง)

จังหวัดพะเยา สำนักงานปลัดกระทรวง

2.3 นายพงศ์รัตน์ ภิรมย์รัตน์ รองผู้ว่าราชการจังหวัด (นักปกครอง ระดับต้น)

จังหวัดเพชรบุรี สำนักงานปลัดกระทรวง ให้ดำรงตำแหน่งผู้ว่าราชการจังหวัด (นักปกครอง ระดับสูง) จังหวัดแพร่ สำนักงานปลัดกระทรวง

* 1. นายอรรษิษฐ์ สัมพันธรัตน์ รองอธิบดี (นักบริหาร ระดับต้น) กรมการพัฒนาชุมชน

ให้ดำรงตำแหน่งผู้ว่าราชการจังหวัด (นักปกครอง ระดับสูง) จังหวัดลำพูน สำนักงานปลัดกระทรวง

* 1. นายเสฐียรพงศ์ มากศิริ รองผู้ว่าราชการจังหวัด (นักปกครอง ระดับต้น)

จังหวัดสุพรรณบุรี สำนักงานปลัดกระทรวง ให้ดำรงตำแหน่งผู้ว่าราชการจังหวัด (นักปกครอง ระดับสูง)

จังหวัดอุตรดิตถ์ สำนักงานปลัดกระทรวง

* 1. นายไกรสร กองฉลาด รองผู้ว่าราชการจังหวัด (นักปกครอง ระดับต้น)

จังหวัดเพชรบูรณ์ สำนักงานปลัดกระทรวง ให้ดำรงตำแหน่งผู้ว่าราชการจังหวัด (นักปกครอง ระดับสูง)

จังหวัดกาฬสินธุ์ สำนักงานปลัดกระทรวง

* 1. นายณรงค์ วุ่นซิ้ว รองผู้ว่าราชการจังหวัด (นักปกครอง ระดับต้น)

จังหวัดนครราชสีมา สำนักงานปลัดกระทรวง ให้ดำรงตำแหน่งผู้ว่าราชการจังหวัด (นักปกครอง ระดับสูง)

จังหวัดชัยภูมิ สำนักงานปลัดกระทรวง

* 1. นายไพฑูรย์ รักษ์ประเทศ รองผู้ว่าราชการจังหวัด (นักปกครอง ระดับต้น)

จังหวัดนครพนม ให้ดำรงตำแหน่งผู้ว่าราชการจังหวัด (นักปกครอง ระดับสูง) จังหวัดมุกดาหาร สำนักงานปลัดกระทรวง

2.9 นายนิกร สุกใส รองผู้ว่าราชการจังหวัด (นักปกครอง ระดับต้น) จังหวัดอุบลราชธานี สำนักงานปลัดกระทรวง ให้ดำรงตำแหน่งผู้ว่าราชการจังหวัด (นักปกครอง ระดับสูง) จังหวัดยโสธร สำนักงานปลัดกระทรวง

2.10 นายรณชัย จิตรวิเศษ รองผู้ว่าราชการจังหวัด (นักปกครอง ระดับต้น)

จังหวัดกาญจนบุรี สำนักงานปลัดกระทรวง ให้ดำรงตำแหน่งผู้ว่าราชการจังหวัด (นักปกครอง ระดับสูง)

จังหวัดหนองคาย สำนักงานปลัดกระทรวง

* 1. พันตำรวจโทหม่อมหลวงกิติบดี ประวิตร รองผู้ว่าราชการจังหวัด (นักปกครอง

ระดับต้น) จังหวัดสิงห์บุรี สำนักงานปลัดกระทรวง ให้ดำรงตำแหน่งผู้ว่าราชการจังหวัด (นักปกครอง ระดับสูง) จังหวัดกระบี่ สำนักงานปลัดกระทรวง

* 1. นายสุรพร พร้อมมูล รองผู้ว่าราชการจังหวัด (นักปกครอง ระดับต้น)

จังหวัดนราธิวาส สำนักงานปลัดกระทรวง ให้ดำรงตำแหน่งผู้ว่าราชการจังหวัด (นักปกครอง ระดับสูง)

จังหวัดนราธิวาส สำนักงานปลัดกระทรวง

2.13 นายกู้เกียรติ วงศ์กระพันธุ์ รองผู้ว่าราชการจังหวัด (นักปกครอง ระดับต้น) จังหวัดยะลา สำนักงานปลัดกระทรวง ให้ดำรงตำแหน่งผู้ว่าราชการจังหวัด (นักปกครอง ระดับสูง) จังหวัดพัทลุง สำนักงานปลัดกระทรวง

2.14 นายอนุชิต ตระกูลมุทุตา รองผู้ว่าราชการจังหวัด (นักปกครอง ระดับต้น)

จังหวัดสงขลา สำนักงานปลัดกระทรวง ให้ดำรงตำแหน่งผู้ว่าราชการจังหวัด (นักปกครอง ระดับสูง) จังหวัดยะลา สำนักงานปลัดกระทรวง

2.15 นายวิชวุทย์ จินโต รองผู้ว่าราชการจังหวัด (นักปกครอง ระดับต้น) จังหวัดสุราษฎร์ธานี สำนักงานปลัดกระทรวง ให้ดำรงตำแหน่งผู้ว่าราชการจังหวัด (นักปกครอง ระดับสูง) จังหวัดสุราษฎร์ธานี สำนักงานปลัดกระทรวง

2.16 นายจีระเกียรติ ภูมิสวัสดิ์ รองผู้ว่าราชการจังหวัด (นักปกครอง ระดับต้น)

จังหวัดกำแพงเพชร สำนักงานปลัดกระทรวง ให้ดำรงตำแหน่งผู้ว่าราชการจังหวัด (นักปกครอง ระดับสูง) จังหวัดกาญจนบุรี สำนักงานปลัดกระทรวง

2.17 นายรณภพ เหลืองไพโรจน์ รองอธิบดี (นักบริหาร ระดับต้น) กรมการปกครอง

ให้ดำรงตำแหน่งผู้ว่าราชการจังหวัด (นักปกครอง ระดับสูง) จังหวัดชัยนาท สำนักงานปลัดกระทรวง

2.18 นายประเสริฐ ลือชาธนานนท์ รองผู้ว่าราชการจังหวัด (นักปกครอง ระดับต้น) จังหวัดเลย สำนักงานปลัดกระทรวง ให้ดำรงตำแหน่งผู้ว่าราชการจังหวัด (นักปกครอง ระดับสูง) จังหวัดตราด สำนักงานปลัดกระทรวง

2.19 นายพัลลภ สิงหเสนี รองผู้ว่าราชการจังหวัด (นักปกครอง ระดับต้น) จังหวัดประจวบคีรีขันธ์ สำนักงานปลัดกระทรวง ให้ดำรงตำแหน่งผู้ว่าราชการจังหวัด (นักปกครอง ระดับสูง) จังหวัดประจวบคีรีขันธ์ สำนักงานปลัดกระทรวง

2.20 นายสุปกิต โพธิ์ปภาพันธ์ รองอธิบดี (นักบริหาร ระดับต้น) กรมป้องกันและบรรเทาสาธารณภัย ให้ดำรงตำแหน่งผู้ว่าราชการจังหวัด (นักปกครอง ระดับสูง) จังหวัดลพบุรี สำนักงานปลัดกระทรวง

2.21 นายพรพจน์ เพ็ญพาส รองอธิบดี (นักบริหาร ระดับต้น) กรมป้องกันและบรรเทา สาธารณภัย ให้ดำรงตำแหน่งผู้ว่าราชการจังหวัด (นักปกครอง ระดับสูง) จังหวัดสระแก้ว สำนักงานปลัดกระทรวง

2.22 นายสุทธา สายวาณิชย์ รองผู้ว่าราชการจังหวัด (นักปกครอง ระดับต้น) จังหวัดตาก สำนักงานปลัดกระทรวง ให้ดำรงตำแหน่งผู้ว่าราชการจังหวัด (นักปกครอง ระดับสูง) จังหวัดสิงห์บุรี สำนักงานปลัดกระทรวง

ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

.............................................